text:
Ibi ariko birashoboka hamwe n’ikoranabuhanga rikomeje kugenda ritera imbere nk’uko bishimangirwa n’Umunyamerika Dr Michio Kaku, umuhanga mu bumenyi n’ikoranabuhanga.
Uyu mugabo avuga ko ibi bishoboka mu gihe uzaba warafashe imyitwarire yawe yihariye ndetse n’ibyo wibuka (memories) ukabibika muri mudasobwa ku buryo nyuma yo gupfa abo wasize bazaba babasha kugirana nawe ibihe byiza nubwo uzaba utagaragara (Virtual Reality), bashobora kubyinjizwamo mu buhanga buhambaye, mugasangira ibyo bihe mu ntekerezo.
Uretse kuba uzajya ubasha kuvugana n’uwawe wapfuye kandi ngo hazaba hari n’uburyo bazajya babasha kumugarura ku buryo ubasha kumubona (Hologram).
Mu gitabo yise “The Future of the Mind”, Dr Kaku agaragaza uburyo abantu bashobora guhanahana amakuru kandi batari kumwe ahubwo bigakorwa mu buryo bw’ibitekerezo (telepathy) cyangwa gukora indi mirimo itandukanye hakoreshejwe ibitekerezo.
Nubwo ibi bitekerezo bye bisa nk’ibishobora gukorwa muri film gusa, we yahamirije Daily Mail ko nta kabuza iki kinyejana kizajya kurangira byaratangiye gukorwa.
Kaku avuga ko hazakorwa uburyo bazajya bafata ibintu byiza byagusigaye mu mutwe bakaba babiha undi muntu ku buryo yongera akabibamo nkaho biri kuba koko.
Dr Kaku atanga urugero nko ku muntu wagiye gutembera ku mucanga mbere yawe, bagafata ibitekerezo bye bakabigushyiramo nawe ugatangira kwiyumva nk’aho uri muri ibyo bihe.
Akomeza agira ati “Ukumva akayaga keza kaguhuha, ukumva urusaku rw’imivumba, ukajya mu njyana yo gutembera ku mucanga wo ku mazi, uko umuntu wa mbere yumvaga bimeze. Ibi bintu birashoboka cyane, ni uko igihe kitaragera.”
Gusa ngo biragoye ko umuntu wese yahita abyiyumvisha mubwenge bwe, ariko ngo imikurire y’ubwonko bwa muntu iri gutera imbere mu buryo budasanzwe.
Akomeza agira ati “Mu gihe gito kiri imbere, turaza guhuza ubwenge bwacu na za mudasobwa, ku buryo tuzabasha kugenzura ibindi bintu nk’umubiri wacu. Tuzashobora gukoresha ibyiyumviro byacu bidasanzwe, tubashe kubika neza ibyo twabonye, ku buryo nk’abantu barwaye Alzheimer iteza kwibagirwa, bazaba bashobora gukanda ahantu ibitekerezo byabo bikisuka.”
Dr Kaku avuga ko mu bihe bizaza internet izasimbuzwa imikorere idasanzwe y’ubwonko, Brain-net, ibintu ibivejuru (aliens) byagezeho, ariko ngo na muntu nicyo cyerekezo arimo.
Akomeza agira ati “Mu kuri mu bihe bizaza, uzaba ushobora kwinjira mu cyumba, ukagenzura mudasobwa zose mu bitekerezo nka Harry Potter.Uzaba ushobora kurasa umuntu, ugahita ubyinjiza mu bwonko bw’undi muntu agatangira kwicira urubanza ko yarashe umuntu kandi ntabyo yakoze.”
Dr Kaku avuga ko nta kabuza ibi byose bigomba kugerwaho mu binyejana bike biri imbere, ndetse akavuga ko bizarema Isi itagira uko isa, aho umuntu azaba ashobora kwishyiramo ibitekerezo by’ibiruhuko no kwiha ubumenyi bushya mu gihe nk’icyo gukanda ahantu hamwe gusa.


c: text/html

text:
Uburyo bugezweho bwo gusasa icyumba cy’abageni
Icyumba cy’umukwe n’umugeni baba bari buraraneho bwa mbere kigomba kuba gifite umutako udasanzwe uzabafasha guhoro mwibuka ibihe byize mwagiz eku munsi w’ubukwe bwanyu, dore ko uwo mutako uba uzagira uruhare no mu gukomeza urukondo rwanyu nko mu gihe mwagiranye amakimbirane mukaba mwakibukiranya iby’uwo mutako mukarushaho kwiyunga.
Dore rero ubwoko butandukanye bwo gutaka icyumba cy’abageni bugezweho muri iyii minsi :
Gutwikira uburiri bwose hejuru ugakora ikirugu cy’indabyo : uwo mutako ahanini ukoreshwa inzitiramibu isanzwe ariko ifite forme y’urukiramende hanyuma hejuru ugakora ikirugu cy’indabo kizengurutseho.
Gusasa amashuka y’umweru ukanyanyanyagizaho amaroza atukura : indabo z’amaroza y’umutuku ku mashuka y’uweru nabyo usanga bisa neza ku munsi w’ubukwe kandi bikarushaho kwerekana urukundo cyane cyane kuri uwo muns uba udasanzwe mu buzima bw’abakundana.
Kwandikisha ku mashuka amagambo y’urukundo : Hari abantu bandika ku mashuka cyangwa se bagashushanyaho indabyo, ibyo rero byagufasha kurushaho kuryoshya umunsi wawe w’ubukwe uba utazibagirana mu buzima bwawe.
Gutegura uburiri bufatanye n’uruganiriro rw’abashakanye : Mu gihe mufite icyumba kinini ni byiza kwibuka no gutegura ho muzajya muganirira mu gihe mutari mu buriri cyangwa se mukaba mwanahafatira icyayi igihe mukiri mu kwezi kwa buki mukba mutarabashize kujya kwizihiza ibyo bihe muri hanze y’urugo.
Ubu nibwo buryo ahanini usanga bugezweho bwo gusasa icyumba cy’abageni baba bagiye kuraranmo bwa mbere ariko bitavuzeko uramutse ufite ubundi buryo ukunda utabukoresha ku munsi w’ubukwe dore ko abantu bakunda ibitanduknye.
Gracieuse Uwadata

robotstxt: allowed

filter: keep


text:
- Umuyobozi w’iri shuri aherutse guhagarikwa amezi atatu kubera ibibazo,
- Intumwa za MINEDUC zaberetse ko kubikosora bishoboka.
Umwanda mu bwiherero, igikoni gishaje, isomero ritajyanye n’igihe ririmo ibitabo biri kwangirika,…ni bimwe mu bibazo biri mu ishuri rya Groupe Scolaire Muhembe byateye agahinda Intumwa za Minisiteri y’Uburezi ziri mu bukugurambaga ku ireme ry’uburezi mu karere ka Huye.
Ni ishuri riri mu murenge wa Karama mu gice k’icyaro, kujyayo uvuye mu mugi wa Huye harimo ibilometero 15.
Abakozi ba Minisiteri y’Uburezi n’abo mu bigo biyishamikiyeho barisuye bakirwa n’umuyobozi ushinzwe amasomo wababwiye ko ari we uri gukora mu mwanya w’umuyobozi waryo kuko usanganywe izi nshingano amaze amezi abiri yarahagaritswe [amezi atatu] kubera ibibazo by’imiyoborere.
Bakinjira mu gikoni gitegurirwamo ifunguro ry’abana, bababajwe n’uko giteye…Cyahoze ari ishuri ryashaje, kirimo umwanda, ni mu byondo bitagira sima.
Aba bayobozi bataripfanaga bagahita banengera aho umuyobozi wari uri kubatambagiza, bahise berekeza ku bwiherero bw’iri shuri bufite umwanda ukabije, abana bo babukoresha nabi [umwanda bawuta hejuru aho kuwuta mu kenge kabigenewe].
Bageze mu isomero bagize agahinda kubera uko rimeze…ni inyubako itaruzura, irimo ivumbi ryagiye rijya ku bitabo ku buryo ibyahoze ari umweru utapfa kumenya ko byigeze iri bara.
Uretse gusaba umuyobozi w’iri shuri gutanga ibi bitabo, banamubwiye ko bidakwiye kubikwa muri buriya buryo kuko byahita byangirika.
Basize baberetse ko gukemura ibibazo bahasanze bishoboka…
Mu biganiro byahuje izi ntumwa za MINEDUC n’abarezi b’iri shuri, Hirwa Audace usanzwe ari umukozi wa Minisiteri y’Uburezi ushinzwe itumanaho, yabwiye ubuyobozi bw’iri shuri ko yatewe agahinda n’ibibazo bihari birimo n’ibidashingiye ku mikoro ahubwo biterwa n’imicungire itanoze y’ubuyobozi bw’ishuri.
Uyu mukozi muri MINEDUC yavuze ko yababajwe na biriya bitabo byuzuye ubumenyi bwagirira akamaro abana b’u Rwanda ariko bikaba biri kwangirikira muri iriya nzu.
Ati “Ahubwo biriya bitabo mwabizana hano [mu cyumba cy’abarimu], mugafata igice kimwe ikindi mugashyiramo utubati twa biriya bitabo, cyangwa byose mukabiha abana bikanasaza nibura babisomye.”
Hirwa uvuga ko nubwo atari inzobere mu burezi ariko na we yanyuze mu ishuri, yabwiye abarezi b’iri shuri ko biriya bibazo byaba inzitizi ku iterambere ry’ubumenyi buri guhabwa abana barererwa muri ririya shuri.
Yaberetse ko kubikemura bisaba ubushake bw’ubuyobozi, by’umwihariko muri ririya somero ko bashobora gukorana n’ababyeyi bagakemura ikibazo k’ivumbi riri kwangiza ibitabo.
Ati “Buri mubyeyi agatanga uruhare rwe n’iyo yaba amafaranga make mukagura udufuka dutatu twa sima, cyangwa mugafatanya n’ababyeyi n’abana bagatanga umuganda ariko mukabikemura.”
Yabahaye urugero rw’ishuri ryo mu karere ka Nyamagabe ryigeze kugaragaramo ibibazo by’umwanda rikaza kubikemura rikoresheje ibihumbi 80 Frw, ababwira ko byinshi mu bibazo biri muri iri shuri ryabo na byo byakemuka badakoresheje ubushobozi bwa mirenge.
Manirakiza Jean Marie Vianney usanzwe ari umuyobozi w’amasomo ubu akaba ari gukora nk’umuyobozi w’iri shuri, avuga ko byinshi muri biriya bibazo bishingiye ku miyoborere itanoze yaranze iri shuri kuko umuyobozi uherutse guhagarikwa yatumaga inzego zidakorana neza.
Avuga ko ririya somero ryahoze ribikwamo n’ibiribwa ku buryo ari byo byatumye ibitabo byangirika.
Uyu muyobozi yizeje abakozi ba MINEDUC ko ibibazo byose basanze muri iri shuri bagiye kubikemura, abasaba ko bazagaruka nyuma y’amezi atanu bakaza kureba impinduka.
Martin NIYONKURU
UMUSEKE.RW


text:
Iki gitaramo cyo kwibuka ingamba Imana yabarwaniriye n’intambara yabarokoye cyiswe “20th Anniversary and Homecoming Concert”, kizahuriza hamwe abaririmbyi bose banyuze muri Friends of Jesus kuva yashingwa.
Friends of Jesus Choir (FOJ) yashinzwe muri Werurwe 1997, igizwe n’abaririmbyi 34 bahoraho n’abandi barenga 100 batuye mu bihugu bitandukanye birimo Canada, Amerika, u Bwongereza, Kenya, u Bubiligi n’ahandi bafite intego yo guhindurira abantu kuba inshuti za Yesu.
Umuyobozi wa Korali Friends of Jesus, James Ghahunde, yatangarije IGIHE ko mu myaka yose bamaze mu ivugabutumwa bagendera mu nzira yo kwamamaza Kirisitu no kumushimira.
Yagize ati “Tumaze imyaka 20 dufite gahunda yo gushima Imana kuko kumara iki gihe mu ivugabutumwa si ikintu cyoroshye. Intego yacu ni ugushima Imana muri byose, ibi ni ibihe bidasanzwe aho tuzifatanya n’inshuti n’abavandimwe kwibuka inyama yashize n’amasezerano Imana yaduhaye.”
Yakomeje atangaza ati “Iki gitaramo gifite intego igira iti “Ibyo twanyuzemo byose” ishimangira ko gushima bihoraho. Tubaho mu buzima bwo gushima kuko buri ntambwe dutera ni ubuzima bwo kwiragiza Imana. Ni umunsi wo gusangiza isi ibyo Imana yadukoreye. Urugendo twanyuzemo rutanga ubutumwa bw’inkomezi ku bandi.”
Igitaramo kizabera muri Convention Center ku ya 19 Kanama 2017, Friends of Jesus, izafatanya n’andi makorali akomeye mu Rwanda nka Ambassadors of Christ, Elevate, Urugero y’i Gisenyi, Korali yo muri Kenya yitwa For Him na The Voice izaturuka muri Tanzania.
Friends of Jesus iririmba mu ndimi zitandukanye zirimo Ikinyarwanda, Icyongereza n’Igiswahili. Izwi mu ndirimbo zirimo ‘Nshuti Yesu’, ‘Nari imbohe’, ‘Rejoice-Himbaza’, ‘Wonderful Peace’, ‘I will serve thee’, ‘Amazing Love’, ‘And can it be’, ‘Kuneshereza’, ‘Kwambuka’ n’izindi.
Mu myaka 20 imaze ikora ivugabutumwa imaze gusohora indirimbo zisaga 70 zose ziri kuri album zirindwi, muri zo harimo imwe y’amashusho. Yaherukaga gukora igitaramo gikomeye mu 2013, icyo gihe cyabereye muri Serena Hotel cyanamurikiwemo album yayo yitwa ‘Shepherd of My Soul’.
Iki gitaramo kizatangira saa kumi n’imwe za nimugoroba kucyinjiramo ni 10.000 Frw ku bantu bakuru, abana bari hagati y’ imyaka itanu n’icumi bazishyura 5000 Frw, naho abari munsi y’imyaka itanu bazinjirira ubuntu.
Amwe mu mateka ya Friends of Jesus yashibutse mu bikomere bya Jenoside
Friends of Jesus yashinzwe n’abantu umunani bari bahungutse bavuye hanze y’igihugu nyuma ya Jenoside yakorewe Abatutsi muri Mata 1994.
Aba biganjemo abatari bazi Ikinyarwanda bishyize hamwe batangira guteranira mu Mujyi wa Kigali rwagati hafi na CHUK ahari urusengero rw’Abadiventisiti rukoresha ururimi rw’Icyongereza.
Nyuma yo kunga ubumwe bakita Korali yabo nshya Friends of Jesus, bahise batangira gutanga ubufasha bw’ihumure ku miryango yari ifite ibikomere bya Jenoside bagamije kubyomora.
Friends of Jesus yari ifite intego yo gukora ivugabutumwa ibinyujije mu ndirimbo, ibwiriza abantu b’ingeri zose mu kubaremamo icyizere ndetse gufasha abari mu bihe bikomeye. Muri iki gihe abari bagize Friends of Jesus bakoze ibikorwa byo gufasha impunzi babaha ibyo kurya no kwambara.
Nyuma y’ubutumwa bwururutsa imitima ya benshi itanga, Friends of Jesus inafasha mu bikorwa byo gushyigikira abatishoboye.Ku ya 2 Nyakanga bafashije abo mu Murenge wa Gahanga muri Kicukiro, bubakira umwe muri bo, bavura abafite uburwayi bw’amatwi, bishyurira ubwisungane mu kwivuza ku bantu 150, banatanga ihene 29.


text:
Hari bamwe mu bagabo bitwaza akazi bafite gahemba amafaranga menshi bakabuza abagore babo kugira akazi bakora, nyamara ibi ngo ni bimwe mu bibangamira uburenganzira bw’abagore nkuko umugore utuye mu murenge wa Kanombe yaduhaye ubuhamya bw’ibimubaho mu rugo rwe.
Uyu mugore utarashatse ko tumuvuga izina iyo umurebye ubona ko ari umugore udafite ikibazo nyamara mwaganira ugatungurwa n’agahinda aterwa n’umugabo we ngo kuko iby’ ubwisanzure n’uburenganzira abandi bagore bagira we abifata nk’inzozi.
Afite ikiniga kinshi yagize ati “ njye nibaza niba umugabo wanjye abona ko nanjye ndi ikiremwamuntu bikanyobera, cyakora wenda ubwo mugiye kuzavuga kuri iki kibazo mu itangazamakuru ashobora kuzabyumva akikosora.
Yasuhuje umutima maze yongeraho ati “nashakanye n’umugabo wanjye mfite akazi ariko yaje kumbwira ko ngomba kubanza nkarera abana bamara gukura nkabona gusubira mu kazi, ubu dufitanye abana batatu ariko ntashaka ko tuboneza urubyaro ngo ntiyabuze ibyo kurera abana. Harubwo numva nzajya kwa muganga nkafata urushinge cyangwa agapira ntabimusabye ariko nabwo nkagira ubwoba ko abimenye yamerera nabi”
Uyu mubyeyi iyo muganiriye agaragaza agahinda aterwa no kuba yaka umugabo buri kintu cyose akeneye kandi afite ibitekerezo byamufasha kwiteza imbere nk’abandi dore ko avuga ko amashuri yize agiye kumupfira ubusa kuko ngo abona imbere he ahakesha umugabo gusa akibaza uko byagenda mu gihe byaba ngombwa ko ariwe wasigarana abana.
Ikibazo gikomeye uyu mubyeyi afite ngo nuko iyo yatse amafaranga umugabo ayamuha abanje kumubwira nabi ku buryo ngo asigaye atuma umwana cyangwa umukozi akaba ariwe uyamusabira.
Ikindi kandi ngo nuko umugabo we akora ibishoboka byose ngo yereke abandi ko nta kibazo kiri mu rugo nkiyo hari abashyitsi amubwira neza ariko ngo bamara gutaha agatangira akamucyurira ngo yamukuye mu kazi ko kwirirwa arya ingwa ngo arigisha none ngo arashaka gusiga abana ngo barerwe n’abakozi asubire mu kazi katagira epfo na ruguru.
uyu mubyeyi ngo abana ko ikibazo umugabo we afite atari uko akazi ke k’ubwarimu kamuhembaga amafaranga make, ahubwo ngo ntashaka ko umugore we agira icyo akora dore ko ngo harubwo yigeze kumusaba ko yaziga umushinga akamuha amafaranga y’igishoro ariko ngo yatunguwe nuko umugabo we yamukuriye inzira ku murima ngo nta faranga rye yamuha.
Uyu mubyeyi ahora ahangahikishijwe n’imyumvire y’umugabo we akaba yifuza inama zanyu nk’abasomyi kuko ngo araremerewe cyane.
Umugabo we yamukuye ku kazi ku ngufu, abigenze ate ?
Hari bamwe mu bagabo bitwaza akazi bafite gahemba amafaranga menshi bakabuza abagore babo kugira akazi bakora, nyamara ibi ngo ni bimwe mu bibangamira uburenganzira bw’abagore nkuko umugore utuye mu murenge wa Kanombe yaduhaye ubuhamya bw’ibimubaho mu rugo rwe.
Labels: umuryango


text:
Mu nama yahuje abahagarariye abavuzi gakondo mu turere tariki ya 29 Ugushyingo 2017, bongeye gusasa inzobe bavuga n’akari imurori bagamije kuzahura ihuriro...
Mu butumwa abitabiriye umuganda rusange w’ukwezi k’Ukwakira 2017 wakorerwe mu mudugudu wa Bugari, Akagali ka Munini, Umurenge wa Ruhango bagejejweho n’Intumwa ya...
Abavuzi gakondo bo mu Karere ka Rulindo, Intara y’Amajyaruguru, baoze igikorwo cyo gutanga ubwisungane mu kwivuza (mituweli) ku batarage batishoboye mu rwego...
Bamwe mu baturage bo mu Murenge wa Cyeru, Akarere ka Burera, baravuga ko bahangayikishijwe no kutagira amazi meza bakavoma amazi mabi nk’ayo...
Abaturage bo mu Kagali ka Nyakigando, umurenge wa Katabagemu,Akarere ka Nyagatare, amarira ni yose kubera kubura ibicanwa. Bavuga ko inkwi zibona umugabo...
ikigo cy’igihugu gishinzwe guteza imbere ibyoherezwa mu mahanga NAEB kizihije umunsi wa kawa habaho n’igikorwa cyo gusangira ikawa n’abanyenganda, abayobozi n’abahinzi bayo...
kwa Tariki ya 24 Kamena 2017, Perezida wa Repubulika, Paul Kagame, yifatanyije n’abaturage bo mu turere twa Gasabo na Kicukiro mu muganda...
Abo ni impunzi z’abanyekongo ziri mu nkambi ya Nyabiheke mu karere ka Gatsibo, zivuga ko imiryango yabo igenda yaguka amazu babamo akababana...
Abacuruzi bo mu santere ya Nkomero iri mu murenge wa Musasa, mu karere ka Rutsiro basabwe na Polisi kwirinda gucuruza amasashe ya...
Mu itangazo Minisiteri y’ ubuhinzi n’ ubworozi yashyize ahagaragara iravuga ingendo n’ ubucuruzi bw’ amatungo arimo inka, ihene, intama n’ ingurube mu...


text:
Abo baturage bo mu mirenge irimo Ntarabana na Cyinzuzi, bavuga ko bakoze imirimo itandukanye irimo gusuka itaka mu muhanda abandi bakikorera amabuye yakoreshejwe, ku buryo bambuwe amafaranga 23,225, 250.
Ubuyobozi bw’Akarere buvuga ko uwo muhanda watangiye kubakwa ku ngengo y’imari ya 2013/2014 ariko kugeza ubu abaturage ntibarishyurwa amafaranga bakoreye.
Umunyamabanga Nshingwabikorwa w’Akarere ka Rulindo, Munyarukato Jean Baptiste, yabwiye RBA ko icyo ikibazo bakigejejweho ariko bagasanga rwiyemezamirimo hari impapuro yarigishije ku buryo byagoranye kumenya amafaranga abaturage bagomba kwishyurwa.
Yavuze ko byatewe n’uko rwiyemezamirimo wari warahawe isoko n’akarere witwa Charles Simpunga, yazanyemo uburiganya bigatuma ahunga igihugu atishyuye abaturage.
Akarere kavuga ko abaturage benshi bamaze kuzurizwa ibyangombwa hakaba hasigaye abagera kuri 38 dosiye zabo zigishakishwa kugira ngo bose bishyurwe bitarenze ibyumweru bibiri.
Uwo rwiyemezamirimo Akarere kagombaga kumwishyura miliyoni 550 Frw, akaba yari yarahawe make, asigaye akazaherwaho mu kwishyura abaturage yakoresheje ntabahembe.


text:
Ndayisaba Filipo, umuhinzi mworozi wo mu murenge wa Kinazi mu karere ka Huye, asaba abafite ubutaka kububyaza umusaruro kuko imitungo yose agezeho ayikomora ku buhinzi n’ ubworozi naho umugore we agasaba izindi ngo gushyira hamwe kuko ibyo bageraho byose bikomoka mu gukorera hamwe.
Ndayisaba Filipo, ni umuhinzi mworozi w’intangarugero ufite ibikorwa binyuranye, birimo inka za kijyambere, ubuhinzi bw’ urutoki n’ amashyamba. Umusaruro uva mu bikorwa by’ubuhinzi n’ubworozi akaba yarabikuyemo amazu akodesha ane, inzu imwe y’ubucuruzi, kandi abasha kwiyubakira inzu nziza atuyemo we n’umuryango we.
Uyu mugabo, mu mukamo w’inka ze ashobora kuvanamo amafaranga ibihumbi hafi 500 kuko nibura ku munsi inka ze zikamwa litiro 80. Mu rutoki rwe ho ashobora kuvanamo amafaranga agera ku bihumbi 200. Amashyamba agera kuri atanu yateye, rimwe aribarira amafaranga agera kuri miriyoni 20. Ibi byose agenda anabibyazamo indi mitungo.
“Urwo rutoki aho naruteye nahaguze miliyoni zirindwi,kuko nateye igipande kimwe ntabwo nahateye hose, ariko uwampa amafaranga y’aho nateye afatanije n’ibikorwa nahashyizemo ntabwo yajya munsi ya miliyoni 10. Ahandi mfite ni isambu y’umuryango nororeramo amatungo yanjye, ibindi bikorwa nkora ni uguhinga ubwatsi bw’inka,nkazigaburira kugira ngo zimpe umukamo. Ikindi, naziguriye n’imashini izisera ubwatsi nay o iri hano, hafi aha ngaha.
Ibikorwa byo kwa Ndayisaba kandi, ngo bigirira akamaro n’abaturanyi, kuko atanga akazi gahoraho ku bantu benshi. Agira ati: “Ikindi, mfite abantu barenga cumi na batanu nkoresha buri munsi. Mfite amashyamba manini arengeje hegitari nk’enye cyangwa eshanu, imisozi itatu. Nyabariye agaciro ishyamba rimwe ntabwo najya munsi y’amafaranga miliyoni 20.”
Mukeshimana Tamari Umugore wa Ndayisaba, avuga ko kugera kuri uyu mutungo wose babikesha ubufatanye. “Ohh, ajya imbere nkamujya inyuma arahinga arororra, nanjye ndahinga yaba agiye mu bworozi nanjye nkaba ndi mu bahinzi, buri kintu cyose mbona kimwe cya kabiri nkibonamo […. ].Tubikesha ibitekerezo bizima, niba tubonye amafaranga tugomba kubaka inzu yo gukodesha, tukarihira abana kugera na kaminuza. Mbona nta kibazo dufite mu mirimo dukora. […]. Iterambere ryose tugomba kurigeraho.”
Ndayisaba agira inama abafite ubutaka kubukoresha kuko ibyo afite byose nta handi abikomora uretse mu buhinzi n’ubworozi.


text:
Nubwo hari imbogamizi, aborozi bakunda korora ihene zikamwa bagomba gukora bongera banakundisha abantu amata y’ihene.
- Bwira abantu agaciro kámata yíhene. Niba ufite ihene kangurira abandi kumva uko amata yazo ameze.
- Shaka abandi bafite ihene zikamwa mukore ishyirahamwe mujye muhura mushyireho ibyerekereranye n’ámata.; nk’ígiciro, uko agomba kuba ameze cyangwa ibindi wayongerera kugirango yongererwe agaciro.
- Mwishyire hamwe kugira ngo mushyireho isoko rirerire, urugero ,nko kuganira na KCC cyangwa abandi batunganya amata muburyo bwo kongera isoko ry’amata y’ihene urebeye kury’ayinka. Abenshi mubafite ubutaka muri Rwanda bafite butoya, bashobora kubushyira hamwe bagakora umushinga uzaramba. Uduce turimo icyayi muri iki gihugu bagaburirwa nábanzi bake kuberera iki batorora ihene zikamwa?
- Shaka umufasha uturutse mukigo cyúbushakashatsi kubiryo byiza bihendutse kandi muri rusange byoroshe gutunganwa byo ku ihene zikamwa.
- Fata gahunda ihamye y’ikimasa uzajya ukoresha kugira ngo wizere indwara niza uzayimenya ukanmayirwanya vuba.
- Ubangurire itungo uhuza ubwoko buturutse ahandi n’ubwo mugace urimo kugira ngo uzongerere kwihanganira imiterere y’ikirere


text:
Kigeli V mwene Yuhi V Musinga wavukiye i Kamembe mu yahoze ari Cyangugu, yatangiye muri Leta zunze Ubumwe za Amerika muri Leta ya Virginia, aho yari amaze imyaka 24 mu buhungiro.
Mu kiganiro n’abanyamakuru gisobanura itabazwa ry’Umwami Kigeli V Ndahindurwa, uhagarariye umuryango we, Ezra Mpyisi yatangaje ko nta mihango yo kumutabariza izabaho nk’uko umuco ubiteganya, ahubwo azatabarizwa mu buryo busanzwe bwo kumuha icyubahiro, kumusengera, hanyuma agatabarizwa iruhande rw’umuvandimwe we Mutara III Rudahigwa.
Ibi byatumye negeranya bimwe mu byakorwaga igihe umwami yatangaga, bitazakorerwa Kigeli V Ndahindurwa, na zimwe mu mpamvu zigaragaza ko adakwiye gutabarizwa nk’umwami.
Hari impamvu zikomeye zateraga imihango idasanzwe
Mu bwami habaga umutwe w’abiru bakaba abagaragu n’abanyamabanga b’ingoma, bakaba abarinzi b’umuco n’umurage w’i Bwami, bakaba abayobozi b’amateka y’ u Rwanda, mbese bari nk’inkingi n’urumuri rw’Igihugu. Ikindi kandi, Abiru bari abagaragu b’imbata aribo bihambira kuri Shebuja ntibagire ahandi bajya.
Aba biru nibo bakoraga imihango itandukanye y’i bwami harimo no gutabariza umwami watanze, byakorwaga n’abo bitaga abanyamugogo.
Mbere na mbere batangazaga itanga rye, bakabanza kuribwira umwamikazi kabone niyo yaba abizi, bikabona kugera no kuri rubanda.
I Bwami habaga ikimenyetso cy’ubwami [ingoma ngabe]. Iyi ngoma nayo abiru bayimenyeshaga ko umwami yatanze, bigakorwa mu buryo bwo kuyirasaga inshuro enye bayibwira ko yabyaye [yamenetse], ari nako bayihumuriza bayibwira ko bazayishakira undi mwami.
Muri iki cyiciro kandi nibwo batangazaga icyunamo cyagezaga ku mezi nk’abiri. Mu Rwanda ntawahingaga, umugabo yaziraga kwegera umugore, n’imfizi bakazisobanura n’amasumba kugira ngo zitimya.
Hatunganywaga umugogo
Nyuma yo kumenyesha itanga ry’umwami, hakurikiragaho umuhango wo gutunganya umugogo [umurambo w’umwami] ‘Kuwosa’.
Baramwogoshaga, bakamuca inzara, bakamusiga umubavu n’amavuta y’inka akuze, kugira ngo uzashenguke bitinze.
Hagenwaga umusezero
Abanyamugogo bagenaga aho atabarizwa ‘umusezero’, bakahubaka ingoro imeze neza nk’ibwami, bakaba ariyo bamutabarizamo.
Iyo Umwamikazi [umugore w’umwami watanze uzimana ingoma n’umwami mushya], bamuzanaga muri iyo ngoro, nawe yazapfa agashyingurwa hamwe n’umugabo.
Iyo ngoro yabaga yashyinguwemo umwami bayizengurutsaga urugo rukomeye, ibivumu byubatse urwo rugo bakabyita ibigabiro. Kubitema cyari ikizira.
Hari igihe byabaga ngombwa ko umwami adatabarizwa vuba. Urugero wenda igihugu kiri mu ntambara, bihutiraga kwimika undi ukomeza urugamba.
Kigeli V Ndahindurwa ntiyakorerwa imihango idasanzwe
Ahagana mu mwaka w’i 1576 kugeza 1609, ku ngoma ya Kigeri II Nyamuheshera, yashyizeho umurongo ngenderwaho ntakuka w’ubutegetsi bwa cyami, harimo n’urukurikirane rw’amazina y’ubwami ku ngoma n’amatwara yabo.
Urwo rutonde ruteye rutya: Mutara, Kigeli, Mibambwe,Yuhi –Cyilima, Kigeli, Mibambwe, Yuhi. Ni ukuvuga ko buri zina ry’ubwami ryagarukaga buri ngoma eshatu, usibye Mutara na Cyilima.
Ayo mazina yabaga afite icyo asobanura kijyanye n’amatwara n’inshingano umwami uzitwa iryo zina agomba kugenderaho. Nka Mutara na Cyilima bari abami b’amatungo, Yuhi yari umwami w’umuriro ‘kurinda ubusugire bw’igihugu’, Mibambwe akaba umwami w’uburumbuke naho Kigeli akaba umwami w’Inkotanyi wagabaga ibitero byo kwagura igihugu, kukirinda no kwihimura ku bami babaga barihaye gusuzugura u Rwanda.
Kigeli V Ndahindurwa nta mwanya wo kuyobora, kurwanira igihugu yabonye nk’uko izina rye ryabimuhagamo inshingano. Muri make, yari umwami wayoboye igihugu ariko utarabonye umwanya wo gukora inshingano yari yashyiriweho, kuko yategetse u Rwanda kuva kuwa 28 Nyakanga 1959 kugera kuwa 28 Mutarama 1961.
Imihango yose yo gutabariza umwami yakorwaga n’abiru. Ubwo Kigeli V yabundaga (yahungaga) yabasize mu gihugu, dore ko abenshi babaga ari abantu bakuze.
Repubulika yakuyeho ingoma ya cyami mu Rwanda
Uretse ibyo twavuze haruguru, ntawakwirengagiza ko ubu u Rwanda ari Repubulika kuva mu 1961. Bityo kumva ko imihango yakorwaga ibwami yahabwa intebe, kwaba ari ukwirengagiza.


text:
Igisubizo: Icenga ry’ibanze abatemera ko Imana ibaho n’abandi bahakana bitwaza, nuko nk’uko ibintu byose bigira imvano, Imana nayo rero, niba iriho, ubwo yagize imvano yatumye itangira kubaho. Ibyo bikabaganisha ku mwanzuro wuko niba Imana yarakeneye inkomoko ngo ibeho, ubwo ntiyaba ari Imana (niba ubwo rero icyo twita Imana atari Imana mu by’ukuri, ubwo nta Mana ibaho). Kwibaza gutyo ni uburyo bufinze bwo kubaza ngo “Ni nde waremye Imana?” Buri wese arabizi ko nta kitagira imvano n’inkomoko, nta kibaho kivuye mu busa. Ubwo rero, niba Imana iriho, hari imvano n’intangiriro byayihanze.
Iki kibazo kirimo umutego uhishe, kuko muri cyo harimo kubanza kwemeza ko Imana ifite inkomoko, hanyuma kikabaza iyo nkomoko iyo ariyo. Igisubizo cyoroshye nuko muri make, icyo kibazo kitanafite n’agaciro. Ni nko kubaza “impumuro y’ibara ry’ubururu?” Birazwi ko amabara atagira impumuro, ubwo rero kwibaza ku mpumuro y’ibara runaka byaba ari ukwibaza ikibazo kigoramye. Nuko rero, n’Imana ntibarwa mu biremwa, ntikenera inkomoko. Imana nta mvano cyangwa inkomoko igira – Iriho gusa.
Wabaza uti ibyo wabyemezwa n’iki? Turabizi ko nta kiva mu busa. Ni ukuvuga rero yuko niba harigeze kubaho igihe nta kintu na gitoya cyabagaho, ubwo nta kintu cyari kuzava muri ubwo busa. Ariko turabizi ko hari ubuzima, ko hari ibintu biriho. Aho twahafatira tuvuga ko nta na rimwe higeze habaho ubusa gusa, bishatse kuvuga ko hari “ikintu” cyahozeho iteka ryose (kuko nta busa gusa bwabayeho). Icyo “kintu” cyahozeho kitagira inkomoko ahubwo byose bikomokaho niyo Mana. Imana niyo Muremyi utararemwe, utagira inkomoko n’imvano, waremye isanzure yose n’ibiyirimo.
Ikibazo: Ninde waremye Imana? Ese Imana yavuye he?
Igisubizo: Icenga ry’ibanze abatemera ko Imana ibaho n’abandi bahakana bitwaza, nuko nk’uko ibintu byose bigira imvano, Imana nayo rero, niba iriho, ubwo yagize imvano yatumye itangira kubaho. Ibyo bikabaganisha ku mwanzuro wuko niba Imana yarakeneye inkomoko ngo ibeho, ubwo ntiyaba ari Imana (niba ubwo rero icyo twita Imana atari Imana mu by’ukuri, ubwo nta Mana ibaho). Kwibaza gutyo ni uburyo bufinze bwo kubaza ngo “Ni nde waremye Imana?” Buri wese arabizi ko nta kitagira imvano n’inkomoko, nta kibaho kivuye mu busa. Ubwo rero, niba Imana iriho, hari imvano n’intangiriro byayihanze.


text:
Urwenya-" none ko ndeba inyama, injangwe yo iri he ?"
" none ko ndeba inyama, injangwe yo iri he ?"
Umugabo yagiye ku isoko agura ikilo cy’inyama arazizana aziha umugore we ngo aziteke. Mu gihe umugore yari atetse za nyama, umugabo we yari hafi aho afata agacupa mbega ategereje ko bamutumaho ko byatunganye. Umugore rero yikundiraga agatukura, aragakaranze ari nako agenda yongeramo ibirungo nuko agasosi kamera neza ku buryo kamuteye
gutangira kujabura (kwarura ibitarashya). Yakomeje kujabura kugeza inyama azimazemo. Kera kabaye umugabo arataha asanga ibisorori ku meza ariko atangiye kwiyarurira abona nta nyama zirimo niko kubaza umugore ati "Ese ko nta nyama ndebamo wazishyize he ?" "Umugore
aramusubiza ati "injangwe yaziriye irazimara". Umugabo n’umujinya mwinshi afata ya njangwe ayishyira ku munzani asanga ipima ikilo (1Kg) abaza umugore we ati" none ko ndeba inyama, injangwe yo iri he ?"
Shyiraho Igitekerezo!
Subscribe to: Post Comments (Atom)


text:
Saturday, October 11, 2014
RWANDA:Dore byishi utaruzi kubuzima bw’icyamamare mu kinamico no kwamamaza mukeshabatware Dismas
Mukeshabatware Dismas wamenyekanye kuri Radio Rwanda yamamaza Imvaho Nshya aravuga ibyaranze ubuzima bwe.
Mukeshabatware avuga ko yabaye umunyamakuru kuri Radiyo Rwanda kuva 1980 kugeza muri 2009 akunda no kumvikana mu ikinamico "Indamutsa”.
Mukeshabatware avuga ko abantu bamuzi ku bintu bibiri ari byo gusetsa no gutera urwenya.
Izuba Rirashe (I R)
Mukeshabatare (M)
I R: Wavutse ryari ?
M: Navutse mu mwaka wa 1950
I R: Wavukiye he?
M: Navukiye mu Karere ka Nyaruguru ahitwa Kivu
I R: Wize amashuri angahe?
M: Nize amashuri 6 yisumbuye mu ishami ry’indimi n’ubuvanganzo mu ishuri ryitiriwe Mutagatifu Andereya (St André).
I R: Niba wubatse ufite abana bangahe?
M: Nashakanye na Mukakarangwa Mariya Helena tubyarana abana 7
I R: Ni Izihe nshingano wagiye ugira mu mibereho yawe?
M: Nkirangiza kwiga amashuri yisumbuye nagiye gukomeza amashuri y’abofisiye bato mu majyepfo niho ninjiriye mu gisirikare cya mbere ya 1994 aho namaze imyaka 8 ndi umwofisiye muto (Sous officier) nyuma yaho naje kwinjira mu mu itangazamakuru mu 1980 kuri Radiyo Rwanda .
IR: Waje gutangira ute gukina ikinamico?
M: Nkigera muri Radiyo Rwanda umuyobozi wayo witwaga Christophe Mpfizi yansabye ko twatangiza ikinamico kuri Radiyo mpita nshinga Itorero "Indamutsa” njye na Mbonyimana Silas ndetse na Sebanani André dutangira gutyo turi abantu 25 bagize itorero "Indamutsa” dukina amakinamico yacaga kuri radiyo Rwanda buri wa kabiri.
I R: Wakuyehe ubumenyi ku bijyanye no gukina ikinamico ndetse no kwamamaza?
M: Twaje guhabwa amahugurwa n’Abadage baje muri ORINFOR bityo mpamenyera kwandika ikinamico, kuyikina ndetse no kwamamaza?
I R: Ni izihe kinamico wibuka wamenyekanyemo?
M: Ni nyinshi gusa hari izo nibuka nk’Icyanzu cy’Imana,Ryumeho nakinnyemo nitwa Mbirikanyi n’izindi nyinshi.
I R:Wavuye mu itorero Indamutsa bitewe n’iki ?
M: Nyuma ya Jenoside abakinnyi abasigaye mu itorero bari mbarwa ugereranyije na 25 bari bararitangije haje kujyamo abandi bashya, ariko tuza kutumvikana, ku bijyanye n’ikibazo cy’imyandikire .
I R: Imyandikire yabo ugereranije n’iya mbere ukiri mu Ndamutsa uyibona ute?
M: Kera twatangaga isoko abantu benshi bakandika ku ngingo zitandukanye bagakora amapiganwa bagatoramo izabaye iza mbere muri buri cyiciro cy’ubuzima muri rusange, ariko abu umuntu umwe yandikira itorero ryose ugasanga bitari byiza.
I R:Winjiye mu ikinamico Musekeweya ryari?
M: Natangiye mu mwaka wa 2006 nkina kandi ndi n’umutoza w’abakinnyi
I R:Umwuga wo kwamaza se wo wawugiyemo gute?
M: Natangiranye no kwamamaza amatangazo yabaga afite aho ahuriye na gahunda za Leta nza gukomereza mu kwamamaza Imvaho ndetse no gukorana n’ibindi bigo bitandukanye by’ubucuruzi.
I R: Mu buzima ukunda ?
M: Nkunda umuco nyarwanda
IR: Ni iki wanga mu buzima bwawe ?
M: Nanga umupira w’amaguru kuko nawukubitiwemo nagiye gufana .
I R:Usengera mu rihe torero?
M: Nsengera muri ADEPER
I R: Ubona gute ibijyanye no gukina filimi n’amakinamico ndetse n’abahanzi baririmba?
M: Imyidagaduro muri rusange itangiye gutera imbere ariko abakina filimi n’amakinamico baracyari hasi
I R:Ni iyihe nama wabagira ?
M: Inama nabagira ni ukujya babanza bagatekereza ku byo bagiye gukora ndetse bakanihugura
I R:Ko utakibarizwa muri Radiyo Rwanda ubu ukorerahe?
M: Ubu nsigaye nkorera muri stitidiyo yanjye yitwa CBR (Creative business record).
Ivomo : Izuba Rirashe
- See more at: http://imboni.com/spip.php?article329#sthash.hCD69X10.dpuf
Subscribe to: Post Comments (Atom)


text:
Uriya keretse abaye peresida naho ubwirasi bwabo ntanicyo yamarira nabenewabo usibya abanyarwanda murirusange
Intambara z'amasasu zararangiye,noneho hakurikiyeho.iz'amagambo!! Izi nzererezi c niki kiza zakoreye urwanda twibuka ko numva zisenya inteko,
mbega Higiro bamugize Admin Bde Gisenyi muzabaze utubare twose ntaho atafashe ideni rya Uganda warage yahunze amaze kwirukana abagore 3 ubuse wananirwa no gutegeka urugo rwawe, ukananirwa Admistration ya Bde nguzayobora abanyarwnda ninanga mumutwe akaba umuduri mubitekerezo muzamubaze abaturage ba rubavu turamuzi twese, na David Himbara wewe urasa numwana baheka mungobyi akayinyamo icyo bataguhaye niki uzasome bible aho Imana yahaye umuntukuzaza avoma amata ijerekani rimwe umurengwe wamurenze ashaka gufumura aho amata yaturakaga ngo haze injerekani ninshi ahakubise icyuma haraziba ntiyongera kubona nayajerekani yabonaga kumunsi uwo ni Himbara David utakufa maskini nakuambia utangiye kujarajara na bado.asiye funzwa na wazazi afundishwa na dunia.
Sindi umunyapolitiki, mbogamiye kuri Uhoraho wenyine. Iyo ababuranyi ari 2 iteka haba harimo uwigiza nkana abandi ku mpande bagakora fanatisme buri wese mu nyungu ze bwite bitagombeye ko ushingira ku kuri. Ibyo rero ntacyo bizatugezaho kizima.njye ndavufa simpanura, ariko ibi bintu nibikomeza ntabwo Uhoraho azakomeza kurebera agasuzuguro abanyarwanda tuyigaragariza kandi ntacyo itakoze cg itavuze. Ikimenyimenyi mu magambo umubyeyi wa Diane yivugiye ubwe muri audio zanyujijwe hano ku gihe.com, ati "njye mfite imiziro Imana yari yarambujije gukora politiki..."; nibyo Imana si umuntu ngo ibeshye cg ngo yicuze! Uwo niwe ugezweho, buri wese mu izina rye, mu rwego rwe ,mu kwemera kwe (nubwo wakwibeshya ko nta mana ibaho mbese ko wiyemera ntakindi wemera, cg wemera ibigirwamana), uziko hari icyo Uhoraho yakubujije gukora kukagikora cg yagusabye gukora ntugikore kitakunaniye ahubwo ari ukunangira, nawe tegereza gato igihe cyawe kizaza bidatinze, kuko Uhoraho ni Imana ya bose wabishaka utabishaka, wabyemera utabyemera (Uhoraho ni Imana no mu bihugu bitari Israheli)! Muzirikane ko " ko isi isilamura idateye ikinya"! Muzirikane ko uwo usetse ikinjyepfo none, ejo we aguseka ikijyaruguru! Tubeho mu kuri buri wese mu rwego rwe, twumvire abadutegeka ni itegeko ry'Imana nibatuyobya bazabyivarizwa, keretse gusa uzagutegeka gusenga 'go senga ibigirwamana kuko yenda byava aribyo asenga, ngo wambure inzirakarengane ubuzima ntanutubanza yaciriwe, ngo ugoreke urubanza rw'umukene cg udakunzwe n'ubigutegeka. Ntihazagire n'ukuwitambika mu nzira ngo akubuze gusenga Uhoraho kandi umutima wawe umushakashaka upfa kutica umudendezo w'abaturage,... Nidukomeza kwica amatwi Uhoraho ntazatinda kurengera icyubahiro cye ngo "yereke buri wese ko We ari Imana twe tukaba abantu". Imana yuzuza umugambi wayo igihe yagennye kigeze. Ntihakagire ubabeshya ngo azi ibihe by'Imana cg hari icyayinanira, iyo icecetse isaha yayo iba itaragera; maze abantu si ukuvuga urufuzi rukaturenga, si ukwirwakirira bivanze n'ibisa nko kwihorera tugashyiramo imbaraga. Banyarwanda mutuze, dukunde igihugu cyacu cyiza, tugikunde muri sens Imana ivuga urukondo atari ibyo duhimba, twubahe Umuremyi, dukundane, dutunge dutunganirwe; naho ubundi nibitaba ibyo umusaruro uzaba ikinyuranyo, ntutuzayirenganye ntako Kristu ataduhendahenze! Mugire amahoro.
Muri iyi si hari umuntu ugitekereza ko umuntu yagira ubushobozi kubera gusa ko ari umugabo cg ari umugore. Kujya mu nteko nta interview ihaba mzee. Hashobora kuba abagore bashoboye/badashoboye nkuko haba n'abagabo bashoboye/badashoboye bitewe n'uko biteguye. Gukubira itsinda ry'abantu mu gatebo kamwe ushingiye gusa ko ari abagore ushobora kwibeshya. Murakoze
Uyu nawe. Abandi barakora bataruhuka ngo abanyarwanda babone ibibatunga nawe ngo iki? Amagambo gusa? Ibyo bigambo usutse mu banyamahanga byungukiye iki abanyarwanda? Iyo utubwira ko nyuma y'ikiganiro ubona abashoramari bazafasha mu rwego rw'inganda tukamenya icyo umariye urw'akubyaye. Murakoze
Yavuze ku bintu bitatu ariko mu nyandiko yanyu ntabwo mubitubwiye ahubwo mutubwiye ibyo yavuze ku bagore gusa!
Rwose abanyarwanda mureke dushyire hamwe twubake igihugu cyacu tureke gusebanya twese dushishikazwe nicyateza imbere igihugu gusa tuve muma tiku plz
Abo bose basakuza, Himbara, Higiro , n'abandi bose bari bafite titles zikomeye babahaye muri leta icyo bapfa n'umusaza nuko yanze ko bikubira ngo byose babisaranganye na family zabo, akazu ka family Himbara ninde utakibuka, ayo yose n'amatakiranda gusa. Imana yarinze byinshi U Rwanda ukuboko kwayo niko gutuma dukomeza urugendo rw'I terambere.
Se mwashyizeho audio tukumva ibyo bavugaga ?
Abanyarwanda tukuri inyuma Himbara
Iyisi irarwaye kandi akawamugani ngo ntamunoza. Perezida kagame ntacyo adakoreye abanyarwanda: yadukijije kwitwaza amoko byari bigiye kuzaturimbura, yaraduhumuye tujya muruhando (mumahanga) uko dushatse, twese yaratureshyesheje, turize twese, mituelle turivuza bitatugoye, za kaburimbo, amazi hafi, amashanyarazi henshi naho bari barababwiye ko bitashoboka, ntawe uhohoterwa nabitwa ko bakomeye, igisirikare gifite discipline ahandi byarananiraye mubindi bihugu byinshi tuzi uhereye nomubaturanyi, abadamu ntamugabo ugipfa kubafata uko yishakiye. yewe Rwanda ntamunoza koko. iyombona ibyo bisahiranda byose, FDLR, RNC.... (KAYUMBA, HIMBARA, RUJUGIRO, TWAGIRAMUNGU, RUDASINGWA, GAHIMA, BM HABYARIMANA, BEN RUTABANA NAYAMBWA IJYA IMOKA BURI MUNSI YITWA MARARA nabambari babo, batangiye nokuvangamo nabana nkaba RWIGARA Diane bigenda bimusebya nuko yabinanije gukora ibi byose navuze haruguru bishaka kwigira bya Boss. Icyo nisabira abanyarwanda bagenzi bange. Ntituzemere ko biriya bisahiranda byose bitesha agaciro abayobozi bacu, Urwanda kandi natwe ubwacu. icyo bagamije nuguca intege umuhate nicyerekezo cyacu kugirango twongere dusubire mukavuyo nubujiji kuko umuzungu we ari tayari kugutiza umuhoro ukisenya ubundi agakomeza kuyobora isi ntankomyi niyompanvu bene izonjiji zihabwa urubuga ngo zisenye aho zikomoka kuko babona muba mutangiye kumenya ubwenge. Ntamuryango ubura ibigoryi hakiyamungu. Ibi mbigereranya nomumiryango aho abantu bavuka aho ushaka iterambere ryumuryango abo avukana nabo babanyeshyari bamurwanya kandi batazi ko basenya umuryango wabo muri rusange ugasanga indi miryango yabashyize hamwe yarabasize.AMAHORO KURWANDA NISIYOSE.
Ntakintu kinshimisha kubona umuntu yisebya wenyine avuga ngo agiye gusebya Urwanda?mbega byiza weeeeeeee!!!!!ahubwo bari nabategarugori burwanda ndavuga abari muri government muhaguruke rwose namwe mwamagane kariya gasuzuguro ka David Himbara.
Ubwo nari mfite akabazo gato. Ibintu byose Dr Himbara yavuze ni ibinyoma? Murakoze.
iyo abazungu bari kubona abirabura bisubiranamo birabashimisha, HIMBARA wasebye pe, HIGIRO wasebye cyane,wowe wabaye muri RDF wakagombye kuba ufite discipline yo mu rwego hejuru.Mukomeze mwisebye ngo murahima KAGAME.
iyo abazungu bari kubona abirabura bisubiranamo birabashimisha, HIMBARA wasebye pe, HIGIRO wasebye cyane,wowe wabaye muri RDF wakagombye kuba ufite discipline yo mu rwego hejuru.Mukomeze mwisebye ngo murahima KAGAME.
iyo abazungu bari kubona abirabura bisubiranamo birabashimisha, HIMBARA wasebye pe, HIGIRO wasebye cyane,wowe wabaye muri RDF wakagombye kuba ufite discipline yo mu rwego hejuru.Mukomeze mwisebye ngo murahima KAGAME.
iyo abazungu bari kubona abirabura bisubiranamo birabashimisha, HIMBARA wasebye pe, HIGIRO wasebye cyane,wowe wabaye muri RDF wakagombye kuba ufite discipline yo mu rwego hejuru.Mukomeze mwisebye ngo murahima KAGAME.
Aba bagabo ibyo bavuga nanjye nabikurikiye. Imana isingizwe ko hari abantu babasha kuvugira u Rwanda. Utuyuku turi hano turya nk' utugiye guhunga.
Ko mbona se bariya bazungu barusha ziriya nzererezi kumenya u Rwanda n'uko ruyobowe, buriya s'igisebo? Ese batekereza ko abanyamerika ari ibigoryi nkabo? Ko bapfa kwemera ibyo bababwiye. Buriya bibwira ko batazi abo aribo ?n'aho ariya ma dolari bishyua aturuka ? Buriya basigara babaseka: bati karibu tena, mupfe kuza dolari gusa...ikiraka gishyushye...


text:
Umukuru w’Igihugu cy’u Rwanda Paul Kagame, ku wa 31 Ukuboza 2012 ubwo yagezaga ku Banyarwanda uko igihugu gihagaze mu gikorwa ngarukamwaka cyabereye mu Nteko Ishinga Amategeko; yasabye ababyeyi gufasha abana babo kugana amashuri y’imyuga kuko aya mashuri avamo ubumenyi ngiro kandi agatanga amahirwe mu kwihangira imirimo.
Ubwo Perezida Kagame yagezaga ku Banyarwanda ijambo rigaragaza aho igihugu kigeze mu iterambere nyuma y’umwaka wa 2012, yagize ati “Umubare w’amashuri y’imyuga n’abayigamo wariyongereye, umubare w’abanyeshuri mu byiciro binyuranye wavuye ku 67,919 ugera ku 74,320 mu mwaka ushize.”
Yasobanuye ko mu mashuri y’imyuga avamo ubumenyi ngiro n’ubushobozi bwo gukora mu nganda, mu buhinzi , mu bworozi, kandi abarangizamo baba bafite amahirwe yo kwihangira imirimo.
Umukuru w’igihugu yavuze ko ari uruhare rwa buri wese gushishikariza abana kugana aya mashuri, ati “Ni ngombwa ko dushishikariza abana b’Abanyarwanda kwitabira aya mashuri y’imyuga kuko ubukungu bwacu buzakomeza gushingira kuri ubwo bumenyi ngiro.”
Aha yasabye ababyeyi bose na buri Munyarwanda kumva ishingiro ryabyo, yongeraho ko mu mwaka wa 2012 amashuri yo mu byiciro bitandukanye yiyongereye n’umubare w’abayigamo ukaba warazamutse.


text:
Kamubuga: Bishimira uburyo gahunda y’ubudehe yabagejeje kuri byinshi
Bamwe mubaturage batuye mu karere ka Gakenke by’umwihariko abatuye mu murenge wa Kamubuga barishimira uburyo bamaze kwiteza imbere babikesha gahunda y’ubudehe kuko mbere yuko iyi gahunda itangira wabonaga More...
Rulindo: ubudehe bwazamuye benshi.
Gahunda y’ubudehe ni imwe muri gahunda zigamije gukura abaturage mu bukene zakozwe mu karere ka Rulindo, zikaba zaragaraje impinduka nziza mu baturage. Ibi ni ibyatangajwe n’umuyobozi wungirije ushinzwe More...
Rwanda | Huye : Muri Mukura ntibishimiye ibyiciro by’ubudehe bashyizwemo
Abaturage bo mu Murenge wa Mukura ho mu Karere ka Huye bamaze gutanga amafaranga y’ubwishingizi bwo kwivuza bwa Mituweri baracyari bakeya. Bavuga ko impamvu yo kudatanga aya mafaranga ari uko batishimiye More...
Rwanda | Gakenke: Ubudehe bwakuye abaturage bo mu mudugudu wa Karambi mu bukene
Gahunda y’ubudehe yateje imbere abaturage batuye umudugudu wa Karambi, akagari ka Kageyo mu murenge wa Rushashi aho yabafashije kwigurira urusyo, kurihirira abana batandatu bakarangiza, koroza abaturage ihene More...
Ngororero: Benshi barifuza gushyirwa mu cyiciro cy’abatindi batabarizwagamo
Nyuma y’uko leta y’u Rwanda ishyiriyeho gahunda yo gukosora amakuru y’ubudehe hakurikijwe ibyiciro abantu bagiye barimo ndetse hakanatangwa amahugurwa kubazagira uruhare muri iki gikorwa, More...
Kayonza: Abakuru b’imidugudu barasabwa gushyira abaturage mu byiciro uko bikwiye
Abayobozi b’imidugudu igize akarere ka Kayonza barasabwa gushyira abaturage mu byiciro uko bikwiye kugira ngo hagaragare ishusho nyayo y’uko abaturage bazafashwa muri gahunda y’ubudehe. Mu More...
Rwanda | Nyamasheke: Ibyiciro by’ubudehe ntibishingirwaho mu gutanga imfashanyo gusa
Kuri uyu wa mbere tariki ya 14/05/2012, abanyamabanga nshingwabikorwa n’abashinzwe imibereho myiza ku mirenge igize akarere ka nyamasheke bahawe amahugurwa y’umunsi umwe agamije kubaha ubumenyi bazifashisha More...
Ngororero: Igenamigambi ryiza ni irishingiye ku mibare
tariki ya 11 Gicurasi 2012, mu karere ka Ngororero habaye amahugurwa y’abazahugura abandi mu tugari n’imidugudu kw’ikosora rya nyuma ry’amakuru y’ubudehe. Iri kosora rikaba rigamije More...


text:
Iri siganwa rigamije gutyaza abakinnyi bakina imbere mu gihugu no gutegura abazakina Tour du Rwanda, ryatangiye muri Werurwe hakinwa agace kitiriwe kwibuka Byemayire Lambert wari Perezida wungirije muri Ferwacy; uyu yitabye Imana mu 2016.
Rigomba gukomeza ku wa Gatandatu, tariki 19 Gicurasi, aho byari biteganyijwe ko abasiganwa bazahagurukira i Kayonza bagasoreza i Gicumbi ariko kubera umuhanda wangiritse ushobora guteza ibibazo abakinnyi, Ferwacy, yafashe icyemezo cyo guhindura bakazasoreza i Muhanga banyuze i Kigali.
Mu itangazo Ferwacy yasohoye, rigira riti “Kubera imvura yangije umuhanda wa Kigali- Gatuna, byabaye ngombwa ko duhindura umuhanda tuzakoresha mu isiganwa ryo ku wa 19 Gicurasi 2018. Abakuru n’abatarengeje imyaka 23 mu bagabo bazahagurukira i Kayonza basoreze i Muhanga naho abakobwa n’ingimbi bakazahagurukira i Ntunga bagasoreza i Muhanga.”
Biteganyijwe ko aka gace kazakinwa n’amakipe icyenda yemewe na Ferwacy mu Rwanda, abakuru n’abatarengeje imyaka 23 mu bagabo bakazasiganwa ibirometero 121, abakobwa n’ingimbi bakazakora ibirometero 92.
Umukinnyi wa mbere mu bagabo no mu ngimbi azahembwa n’umuterankunga Cogebanque naho uwa mbere mu bakobwa n’abatarengeje imyaka 23 ahembwa n’umuterankunga w’irushanwa, Skol.


text:
Marie Josee Uwiringira
Ihuriro ry’imiryango ya Sosiyete sivile -CCOAIB, rirahamagarira urubyiruko kugira uruhare mu kugaragaza no gusesengura ibibazo biterwa na politiki zishyirwaho n’ubuyobozi, ariko zikagira ingaruka ku buzima bw’abaturage.
Umunyamabanga Nshingwabikorwa wa CCOAIB, Ngendandumwe Jean Claude, atangaza ko inshingano za sosiyete sivile ari ukuvugira abantu bafite intege nke, n’abadafite ijwi rigera kure.
Tariki ya 12 n’iya 13 Gashyantare 2018, iri huriro ryahuguye urubyiruko 30 rwiga muri Kaminuza zigisha Amategeko n’iterambere ry’abaturage, kugira ngo nyuma y’amashuri bajye bakora ubuvugizi ku bibazo by’abaturage.
Ngendandumwe, avuga ko hakenewe ubufatanye bwa Leta na sosiyete sivile ndetse n’urwego rw’abikorera mu gukemura ibibazo bigaragara muri gahunda zitandukanye. Ati “ibibazo biravugwa ariko dukeneye imbaraga zihagije niyo mpamvu turagira ngo urubyiruko rwize rwumve ko rufite inshingano zo gusesengura ibibazo bihari, ndetse bakamenya na ho bagomba kubigeza”.
Urubyiruko rwitabiriye amahugurwa ngo rwajyaga rwibwira ko abanyapolitike aribo bonyine bafite uburenganzira bwo gutanga ibitekerezo kuri gahunda za Leta, akaba ari yo mpamvu batirirwaga bazikorera isesengura ngo babe bagaragaza ibibangamiye abaturage.
Cyiza Fred, Umunyeshuri muri Kaminuza yigenga ya Kigali (ULK), ahamya ko hari ibikorwa byinshi cyangwa amategeko abona ariho ariko akaba atari azi ko umuturage ashobora kugira uruhare mu kubishyiraho no no mu kubigenzura.
Aragira, ati “muri politike zose zisohoka, hari igihe ziza zirimo ibibazo. Akenshi dutegereza itangazamakuru ko riza rikatubaza uko tubibona. Ntabwo twebwe twajyaga dufata iya mbere ngo dukurikirane tumenye uko ibintu bimeze, ariko ubungubu tumenye ko tugomba kubigiramo uruhare. Murumva rero niba ndi umuturage wize nkaba mbona ibintu bibaho! Abatarize bo ntacyo barenzaho.”
Icyakora uru rubyiruko ruhamya ko abaturage bafite ikibazo cy’ubumenyi buke ku mategeko n’uburenganzira bafite, akaba aribyo bibatera kwiheza mu gutanga ibitekerezo kuri politike.
Mukandayisenga Virginie, umunyeshuri muri Kaminuza y’u Rwanda, avuga ko yajyaga yibwira ko mu gushyiraho politike runaka hari umuntu ureba inyungu ze, bitewe n’ingufu afite muri politike cyangwa mu bukungu.
Ati “mbere najyaga nibwira ko mu gushyiraho politiki za leta, hari umuntu ureba inyungu ze, ariko ubu nasobanuriwe ko bashingira ku bitekerezo by’abantu benshi”.
Akomeza asaba Leta, guhugura urubyiruko kuri gahunda za yo no kunoza uburyo izigeza ku baturage kuko hari igihe bakeka ko bitabareba bikabadindiza mu iterambere kubera kumva ko hagomba kubaho undi muntu wo kubatekerereza.
Imiryango ya Sosiyeti Sivile mu Rwanda, yagaragaje ibibazo muri politike y’ubuhinzi, muri politike yo gushyiraho ibyiciro by’ubudehe, mu kwimura abaturage ku bw’inyungu rusange no mu mategeko atandukanye arebana n’imibereho y’abaturage.
Umunyamabanga Nshingwabikorwa wa CCOAIB, ahamya imiryango ya Sosiyete Sivile yo mu Rwanda yahisemo gukorana na Leta mu buryo butari ubwo guhangana kandi ko ubuvugizi batanga buhabwa agaciro n’inzego za Leta kuko buba bwabanzirijwe n’ubushakashatsi.


text:
Abaturage b’Umurenge wa Mukama ho mu Karere ka Nyagatare, barashishikarizwa gukoresha imiti yica udukoko two mu mazi nyuma y’aho bigaragariye ko 45% by’indwara zigaragara mu kigo nderabuzima cya Muhambo kiri muri uyu murenge ari izituruka ku mikoreshereze y’amazi mabi.
Ikigaragara muri uyu murenge ni uko abaturage bagikoresha amazi y’ibinamba n’andi atemba, kuko iyo ugendagenda usanga bavoma amazi badaha atemba mu bishanga bakayakoresha imirimo yo mu ngo.
Abaganiriye n’itangazamakuru mu batuye uyu murenge bavuga ko nta kundi babigenza, kuko ngo ikibazo cy’amazi muri uyu murenge ari imbogamizi.
Nizeyimana Anastase, umuyobozi w’Inama Njyanama y’akagari ka Gishororo, atangaza ko ikibazo cy’ibura ry’amazi ari ingutu cyane cyane mu gihe cy’izuba kuko ngo n’ikinamba cya Nyiragahaya bavomamo na cyo kiba cyakamye bityo bakajya kuvoma ku cyambu cya Ngoma kigabanya Umurenge wa Mukama n’uwa Mimuli.
Kayijamahe Andrew ushinzwe irangamimerere n’ibibazo by’abaturage mu Murenge wa Mukama, avuga ko bakoze ubuvugizi kuri iki kibazo nubwo n’abaturage bafite imyumvire ikiri hasi mu gusukura aya mazi.


text:
Burya nta kibi nko kurebera cg gutinya kwamagana akarengane inzira zikigendwa !
Mu mwaka wa 2013 nibwo umujyi wa Kigali wafashe icyemezo cyo kwirukana abaturage basanzwe bawutwaragamo Taxi Mini Bus izi bakunze kwita twegerane maze imihanda yose yo mu mugi wa kigali igabirwa abantu batatu( “kampani”) nubu kandi nibo bonyine bemerewe kuwukoreramo ibyo gutwara abantu.
Icyi cyemezo cyashegeshe abaturage batagira ingano bari barikokoye baka inguzanyo mu ma banki ndetse abenshi muri bo ibyabo byatejwe cyamunara abandi ubu bahindutse abatindi nyakujya mu kanya gato nkako guhubya nyamara baribwiraga ko ntaho bazongera guhurira n’ubukene.
Ubu abo bose bari bashyizwe mu nkengero z’umugi wa Kigali ahenshi naho barahirukanwe maze ba banyembaraga bagabiwe imihanda yose ya rubanda naho bashyiramo imodoka nini kuko bari bamaze kuvumbura ko naho harimo kuboneka amafaranga.
Ubu noneho nabari bahungiye iyo mu ntara ifirimbi y’abanyembaraga yaragije kuvuzwa akabo kashobotse niba noneho babambutsa umupaka ntimubimbaze!
Nimugoraba ubwo nari nibereye ku icumbi mbaye ncumbitsemo nabonye ku nsakazamajwi n’amashusho ya kimwe mu bitangazamakuru bigihanyanyaza bigaha ijambo rubanda igataho amarira,abari baragiye gukorera iyo mu ntara mu karere ka Rusizi barimo gutayanjwa barira ngo nibatabarwe kuko ngo amafaranga basanzwe batanga yazamuwe cyane ngo hagamije kubirukana muri za gare! Bagiraga bati” twari dusanzwe dutanga amafaranga ya parikingi ibihumbi 24 buri kwezi tukanasora igihumbi cya buri munsi bati none ngo parikingi bayizamuye bayishyira ku bihumbi 75 buri kwezi kandi na cya gihumbi cya buri munsi nacyo tukagitanga! “Iki cyemezo kandi cyafatiwe abatwara za taxi nto bita mini busi gusa. Izi ndushyi zari zisanzwe nubundi ziri kureba uko zasunika iminsi ngo kuko naya kuyabona byari ikibazo gikomeye ..! Nyamara ngo zatakambiye ukuriye koperative azisubiza ko zigomba gutanga ayo mafaranga zitabishobora zigashaka ahandi zijya gukorera cg guparika! Byumvikane ko atari hano mu Rwanda kuko zabwiwe ko amabwiriza yaturutse hejuru(hejuru naho ntimuhambaze ariko harazwi!). Mu gutakambira ubuyobozi bw’akarere ka Rusizi ubishinzwe yavuze ko ntacyo yabamarira ko cyakora bari bujye gusuzuma niba imisoro isanzwe y’akarere yo itakozweho naho abandi ngo bakomeze bashakire umuti w’ibibazo byabo mu makoperative babarizwamo! Munyumvire namwe ! Bisa naho aba baturage batabarizwa mubo aba bayobozi bashinzwe kureberera no kurengera!
Ibi rero bisobanuye ko umuntu wibeshya ko nabona mugenzi we inzu ye itwitswe akinumira ati ntacyo bitwaye ubwo atari iyajye ihiye reka nicecekere,aha aribeshya cyane. Bamwe muri aba bashoferi ba Taxi batereranye bagenzi babo ubwo bajyaga kubaza inteko ishingamatetegeko y’uRwanda impamvu bavangurwa bakanahezwa ku byiza by’igihugu maze bagenzi babo umwe agacaha undi aha ngo hato batanamubuza no gukorera naho mu nkengero cg mu ntara none dore hose babasanzeyo babigijeyo burundu! Ubuse ntimubona ko ibyo twita gushaka agahenge ko nacyo bimaze ko ikiruta byose ari ukwamagana ikibi n’akarengane hakiri kare kandi buri wese akababaro ke tukakumva nkaho natwe katuriho bicyo twese tukabasha gufashanya mu kubaho mu mahoro no mu bwisanzure bushoboka?
Mbese mu magambo ahinye Taxi mini busi yasoraga ibihumbi 54 buri kwezi none izajya isora ibihumbi ijana na bitanu 105 buri kwezi utabishoboye agashaka ahandi ajya. Mbese muri make izi minibus zigomba kubisa amakwasiteri(Coasters) ya ba bakire. Mbese ni uburyo bwo kubigizayo mu Kinyabupfuraryarya cyangwa nuwahanyanyaza akaba ahari ntagire icyo ashyira mu mufuka we gisagutse ngo kimuzamure we n’umuryango we! Mbese ubu uyu muntu azabasha kubona aya mafaranga anabashe no gukoresha iyi modoka ye mu gihe yakeneye ibindi byuma bishya cyangwa akazi ke gahindutse gusorera gusa abaherwe bubatse gari?
Reka twizere ko wenda Nyagasani azavugira muri abo bantu ngo bo hejuru bagaca inkoni izamba bakumva ko n’aba batunze utumodoka duto nabo ari abanyarwanda batunze imiryango kandi nabo bagomba gufashwa ngo bazamuke aho kubahuhura ngo bave mu nzira.None se koko bikomeje gutya tukajyana n’abafite amikoro menshi gusa ubwo tuzakemura gute ikibazo cya za mayibobo z’abasaza n’abakecuru,ibikwerere n’amajigija,abasore n’inkumi ndetse n’ibitambambuga bizakomeza kwisanga mu muhanda kubera gahunda zifunga inzira z-abadite amikoro adahagije?
Ntawanze imisoro ariko se imisoro ya byange uhave yo ubwo izaba imariye iki abenegihugu?
By Boniface Twagirimana
Source: www.rugali.com


text:
Ku isi hose abaskuti bafite indamukanyo yihariye ibaranga. Indamukanyo ya giskuti bayikoresha ukuboko kw’iburyo kuzamuye intoki eshatu zo hagati (mukuru wa meme, musumbazose na mukubitarukoko) zirambuye, mu gihe igikumwe na nyangufi biba bihinnye, igikumwe (meme) kiryamiye nyangufi (agahera).
Izo ntoki eshatu zirambuye zibutsa ingingo eshatu zigize isezerano umuskuti akora iyo arahira:
Zinashushanya indangagaciro eshatu z’ingenzi ziranga umuskuti : ukuri, ukwitanga n’umucyo (isuku).
Igikumwe kiryamye kuri nyangufi bisobanura ko umukuru agomba gufasha umuto cyangwa se umunyembaraga afashe umunyantege nke.
Umutoya uvuye mu birura iyo ageze mu mutwe w’abaskuti agomba kuramutsa abandi akoresheje indamutso y’Abaruveto. (Indamutso y’Abaruveto ikorwa intoki ebyiri zizamuye kandi zirekuranye mu gihe igikumwe kiba kiryamye ku ntoki ebyiri za mukubitarukoko na nyangufi).
Baden Powell yavugaga ko indamutso ari ikimenyetso hagati y’abantu b’imico myiza. Ni umugenzo mwiza kuramutsa undi muntu. Hambere abantu bigenga bagendanaga intwaro, maze igihe bahuye, buri wese akazamura ikiganza cye cy’iburyo kugira ngo agaragarize mugenzi we ko adatwaye intwaro, ko ahubwo bahuye nk’incuti. Ibyo kandi ni nako byagendaga iyo umuntu ufite intwaro yahuraga n’umugore cyangwa umuntu udafite intwaro.
Abacakara n’abagaragu nta burenganzira bari bafite bwo kugendana intwaro; iyo bahuraga n’abantu bigenga babanyuragaho nta kimenyetso bakoze.
Muri iki gihe nta bantu bakigendana intwaro, ariko abakagombye kugira ubwo burenganzira iyo biba nka kera, ni ukuvuga abantu batunzwe n’ibyabo cyangwa se bashoboye kwibeshaho, baracyaramukanya nk’uko byakorwaga hambere bazamura ikiganza ku ngofero cyangwa bayikuramo.
Kuramutsa, ni umuco wo kwerekana ko uri umuntu muzima kandi udashakira abandi ikibi. Rero kuramukanya ntaho bihuriye n’ubucakara.
Hari imitwe imwe ifite imigenzo yihariye. Abitegura kuba abaskuti bataranyuze mu birura batanga ukuboko kw’ibumoso iyo baramukanya mu gihe ikiganza cy’iburyo baba bagifatishije ku mutima.
Indamutso ya giskuti ni ikimenyetso cy’ishema; niyo mpamvu iyo ndamukanyo ikorwa umuntu ahagaze yemye.
Byanditswe : tariki ya 05 Kanama 2017 saa 20:51:57, ubu
, : 258
Uwabitangaje : Robert Makuta


text:
Ibitekerezo ( 6 )
oke nibimuke bajye who bakwiriye borore bahinge na jye banyimuye icyinyinya maze kwiyubaka nibyiza
Ariko se ko NTA cartoon muheruka gukora bite???
Ariko se ko Cartoon muheruka gukora bite?
oya weee sibyo! niyubake amuhe aho atura baturane mu mahoro kuko umukire agomba kuzamura umukene bagaturana niba kavukire ari umukene umwana we azakira najya ahandi mu kabandi abamukomokaho bazahera iyo babe amateka abana baze bahanyura naha hari ahacu nzi umuryango umaze kwimurwa3. Natwe byatubera gutura heza turabikeneye nshuti.
Ni ngombwa kuko bituma habaho no guhura kwimico itandukanye,,, abimuwe bashaka ahandi hahwanue nubushobozi bwabo
birakwiye namuhreze amafaranga ahwanye n’ubutaka bwe


text:
Aba Bouncers bacunga umutekano w’abakomeye bateye inkunga abamugariye ku rugamba ingana na 1,800,000 Frw
Kigali Body Gard (B KGL), ni ishyirahamwe
ry’abasore n’abakobwa bazwi ku izina ry’aba Bouncers, bamenyerewe mu kurinda abahanzi, abanyacyubahiro babyifuza, cyangwa se kurinda umutekano ahantu hahurira abantu benshi, cyane cyane nko mu bitaramo, mu tubari twiyubashye, mu tubyiniro n’ahandi.
Kuri uyu wa Gatanu tariki ya 12 Mutarama, abanyamuryango b’iri shyirahamwe, bateye inkunga ingana na 1,800,000Frw abamugariye ku rugamba batuye mu Murenge wa Nyarugunga muri Kicukiro.
Uhagarariye iri shyirahamwe, Kanimba Bosco, yavuze ko iki gikorwa bagitekereje bibutse ko akazi bakora ko gucunga umutekano batagashobozwa gusa nuko bafite ingufu, ahubwo bagashobozwa n’uko bari mu gihugu gitekanye kandi giteye imbere, bakifuza gufasha abamugariye ku rugamba rwo guharanira ko ibi byose bigerwaho.
Yagize ati “Ibi twakoze ni uguha agaciro igihugu cyacu, si imbaraga z’umubiri zituma dukora akazi kacu ahubwo ni umutekano uba utuzengurutse, twaje kwibuka ababiharaniye”.
Coloneri Ruzibiza James wari uhagarariye Minisiteri y’ingabo muri iki gikorwa, yashimye abasore n’abakobwa b’ibigango barinda abahanzi bakanacunga umutekano ahantu habaye ibirori, avuga ko iki ari igikorwa gikwiye kuba intangarugero, ku bantu bose bagira umutima usubiza inyuma amaso ngo bibuke aho bavuye.
Yagize ati “Urubyiruko rwahawe ibyiza n’igihugu kugira ngo batekereze neza bakorere igihugu. Iyo tureba amajyambere atuzengurutse tujye twibuka abafashe iya mbere bamwe bakahasiga ubuzima abandi bakamugara kugira ngo tube tumeze neza ubu”.
Umwe mu bamugariye ku rugamba Ndekezi John we ngo asanga igikorwa nk’iki kibaha icyizere ko abakiri bato bazakurana umutima wo kwitangira igihugu no guharanira ibyiza byacyo.
Yagize ati “Iki ni igikorwa kidasanzwe cyongera kutwereka ko hari abantu bazatabarira igihugu bakanakirwanira. Ntako bisa kubona abantu bazirikana ko twatabariye igihugu”.
Muri Nyarugunga habarurwa abamugariye ku rugamba basaga 60, bakaba bafite ibikorwa bibateza imbere mu buhinzi bw’inyanya bugezweho, korora inka n’ibindi.
Aba basore n’abakobwa b’ibigango bibumbiye muri B KGL ni ku nshuro ya Kane bakora ibikorwa by’urukundo, birimo no gusura urwibutso rwa jenoside rwa Gisozi.
Iyi nkunga yatanzwe n’abanyamuryango ba B KGL bagizwe n’abasore 22 n’abakobwa 5.
Dukurikire ukanda kuri Like
Ibitekerezo ( 1 )
This is a very good gesture.Abantu bamugaye tugomba kubafasha,kuko ni abantu nkatwe.Natwe bishobora kutubaho.Ariko nagirango nibutse abantu yuko imana yavuze ko izakiza abantu bamugaye kimwe n’abahumye.Bisome muli Yesaya 35:5,6.Ibyo bizaba mu isi nshya dusoma muli 2 petero 3:13.Niyo mpamvu tugomba gukora ibyo imana idusaba kugirango tuzabe muli iyo si nshya.Abantu bamugaye nabo bagira uruhare mu gukorera imana.Ngirango mujya mubona abantu bamugaye nabo bari mu mihanda,babwiriza ubwami bw’imana,buzaza bugahindura isi paradizo.
Nkuko tubisoma muli Yohana 14:12,uwo murimo wo kubwiriza,Yesu yasize awusabye abakristu nyakuri bose.
Niyo mpamvu dusenga buri munsi dusaba imana ngo “Ubwami bwawe nibuze” (Let your kingdom come).Nkuko tubisoma muli Ibyahishuwe 11:15,Yesu niwe uzahabwa kuyobora isi yose,izahinduka igihugu kimwe.Intambara zose zizavaho kuko abantu bose bazaba bakundana.


text:
Nk’uko ari umuco nyarwanda tariki ya 01 Gashyantare n’umunsi ngarukamwaka w’intwari z’igihugu. Ku wa 01 Gashyantare 2018 mu karere ka Rusizi kimwe no mu gihugu hose hizihijwe umunsi mukuru w’intwari z’igihugu. Insanganyamatsiko y’uyu mwaka iragira iti:Dukomeze ubutwari, twubake u Rwanda twifuza. Mu karere ka Rusizi kimwe no mu gihugu hose uyu munsi wizihirijwe mu midugudu. Ariko ku rwego rw’Akarere wizihirijwe mu murenge wa Nkombo aho abayobozi bari bagiye kwifatanya n’abaturage b’uyu murenge kwizihiza uyu munsi. Abaturage b’umurenge wa Nkombo barushijeho gusagwa n’ibyishimo byo kubona basurwa na Guverineri w’intara y’iburengerazuba bwana MUNYANTWARI Alphonse wari uherekejwe n’abandi bayobozi bakuru bashinzwe umutekano mu ntara.
Umuyobozi w’Akarere ka Rusizi yakira Guverineri w’intara yamushimiye kuba yaje kwizihiriza uyu munsi mukuru mu karere by’umwihariko mu murenge wa Nkombo , yibukije ibikorwa by’amajyambere Umurenge wagezeho ubikesha ibikorwa by’ubutwari abasaba gukomeza kubisigasira.
Mu ijambo rye guverineri yabwiye abaturage ko yishimiye kwifatanya nabo mu kwizihiza uyu munsi w’intwari abasaba gukomera ku ndangagaciro nyarwanda zaranze intwari, abibutsa ko umuco w’ubutwari wari waraciwe n’abakoloni ndetse n’ubutegetsi bubi ariko umuco w’ubutwari ukaba utaraciwe ngo uhere ukaba waragaruwe n’abana b’abanyarwanda warakuwe ahabi ukagarukirwa n’intwari z’u Rwanda aho ingabo zari iza FPR zarwaniye gutuma igihugu gihagarara cyemye kikagira ijambo n’ubudatsimburwa mu ruhando mpuzamahanga bityo aboneraho kubasaba gushimira nyakubahwa perezida wa repubulika wayoboye urwo rugamba. Yabibukije ko gukomeza ubutwari no kubaka igihugu abanyarwanda bifuza atari iby’intwari nke ko ari ibya buri munyarwanda ko buri wese afite uruhare mu kubaka u Rwanda twifuza akoresheje ubupfura n’indangagaciro zikomoka ku ntwari z’u Rwanda. Abaturage b’uyu murenge wa Nkombo bagaragaje ko banyuzwe bidasubirwaho n’uyu munsi w’intwari aho bagize amahirwe adasanzwe yo kuwizihiza bari kumwe n’abayobozi b’intara bishimangira imiyoborere myiza iranga ubuyobozi bw’igihugu


text:
Kwegerezwa amavuriro byabaruhuye “gusangira ibinini”
Abaturage bo mu Ntara y’Amajyaruguru bavuga ko kuba baregerejwe amavuriro byatumye bibohora ikibazo cyo gusangira ibinini no kurembera mu rugo.
Babitangaje tariki ya 04 Nyakanga 2016, ubwo mu Rwanda hizihizwaga, ku nshuro ya 22, Umunsi Mukuru wo Kwibohora.
Abaturage bavuga ibyo, cyane cyane ni abo mu Karere ka Burera. Muri ako karere hari ibigo nderabuzima 19 n’Ibitaro bya Butaro bizwiho kuvura kanseri. Mu tugari 69 tugize ako karere hafi ¾ byatwo, dufite amavuriro aciriritse.
Mpakaniye Lazare, w’imyaka nka 90 utuye mu Kagari ka Kabaya kamaze umwaka gahawe ivuriro riciriritse, avuga ko bibohoye ikibazo cyo gusangira ibini cyari cyarabokamye. Abarwayi ngo basangiraga imiti kandi batanarwaye indwara imwe, bamwe bikabaviramo gupfa.
Avuga ko ibyo byaterwaga no kuba batuye kure y’ivuriro ku buryo aho bajyaga kwivuriza ku Kigo Nderabuzima cya Gitare, bageragayo bakoresheje igihe kibarirwa mu isaha bagenda n’amagaru, bamwe bagahitamo kwigumira mu rugo bakaremberayo.
Agira ati “Kwa muganga baguhaye ibinini noneho wavayo wawundi urwaye uti ‘reka muhe ibinini’. Uko ni ko kwabaga gusangira ibinini rero… (abawayi bamwe) barapfaga nyine! Barapfaga rwose!”
Akomeza avuga ko ibyo byabaye amateka. Kuri ubu ngo iyo umuntu arwaye ahita yihutira kujya ku ivuriro begerejwe, bakamuha imiti, agakira.
Abaturage bo mu Ntara y’Amajyaruguru bakomeza bavuga ko kwibohora ikibazo cyo gusangira ibinini ndetse no kurembera mu rugo babikesha kandi gahunda y’ubwisungane mu kwivuza, Mituweri.
Abaturage bo mu Kagari ka Rutonde, Umurenge wa Shyorongi ho mu Karere ka Rulindo, bemeza ko Mituweri ituma batajya kwivuza magendu, akaba ari yo mpamvu kuri ubu ababarirwa muri 99% bamaze kuyigura.
Kubera agaciro baha Mituweri, abo baturage bakoze amatsinda yo kuzigama no kugurizanya bityo bikaborohera kubona 3000Frw byo kuyigura.
Aba baturage bakomeza bavuga ko bibohoye byinshi birimo n’ubujiji. Ibi bishimangirwa n’abaturage bo mu Murenge wa Shingiro mu Karere ka Musanze bavuga ko bari baboshywe n’ubujiji kubera ko mbere atari buri wese wajyaga mu ishuri.
Nsingirankabo Aloys avuga ko mbere nta mwana wamenyaga ubwenge ngo atsinde atari umwana w’umuyobozi, ariko yishimira ko ibyo bitakibaho.
Agira ati “Icyo nshimira Imana ni uko ubungubu mu kwibohora mfite abana batatu barangije amashuri yisumbuye”.
Aba baturage bavuga ko kandi ibyo byose bijyana n’iterambere bamaze kugeraho nyuma y’imyaka 22 u Rwanda rwibohoye. Mironko Thicien, umuturage wo mu Karere ka Gicumbi, avuga ko kuri ubu ari umworozi.
Ubwo bworozi bwamuzaniye amashanyarazi mu nzu, butuma kandi arihira abana be mu mashuri. Ibyo byose ngo yabigezeho abikesha kwibumbira muri koperativi hamwe n’abandi babikesha imiyoborere myiza.
Abayobozi batandukanye barimo Guverineri w’Intara y’Amajyaruguru, Bosenibamwe Aimé, basaba abaturage gusigasira ibyo byiza byose bamaze kugeraho, babungabunga umutekano kandi baharanira gukorera igihugu no kukitangira.


text:
Bene data, ndabaramutsa mu izina ry’umwami Yesu, mumbabarire ntabwo nifuje ko amazina yanjye atangaza, kubera inshingano mfite mu itorero umugabo wanjye abereye umuyobozi.
Ndi umugore, ubu ntwite inda ya kabiri, kuva mu bukumi bwanjye ku myaka nka 17, sinababwira uko inzoga iryoha ariko ubu umutima wanjye urenda guturika kubera kuyirarikira.
Inda mfite imaze kugira amezi atanu n’iminsi mike, ariko uko amezi akura ndushaho kumva nshaka inzoga cyane, niyo nciye hafi yaho bazicururiza mba numva umutima wenda kuvamo, kubona aho bayinywa byo biba ibindi.
Sinzi niba navuga ko ari ikigeregezo cya satani, nshuti zacu za bwiza.com, nimungire inama, umugabo wanjye narabimubwiye, abifata nk’inzozi mbi narose, ndongera ndamubwira abifata uko, ariko aho bigeze ndumva byandenze, mbese meze nk’umuntu wazamutse umusozi cyane ku zuba ryinshi, yagera hejuru akabura amazi yo kunywa.
Si uko nyobewe ko inzoga ari mbi, sinavuga ko iryoha ari iyi cyangwa iriya, si ubwoko bw’inzoga runaka numva ndarikiye, nanjye byanyobeye ibyambayeho. Umugore nagishije inama we yahise ambwira ko amaherezo ngomba kuyinywa kandi na we arakijijwe, ariko na none nkatinya icyaha, umugabo se we nasanga nayinyoye? nabyo nkumva bishobora kunsenyera, kumva ngo umugore wa pasiteri anywa inzoga cyangwa hakagira umbona ndimo kuyigura.
Mungire inama, dukunda inama mutugira. Murakoze Imana ikomeze kubaha umugisha.
Umugabo wanjye ni pasiteri, twese turakijijwe, ndatwite ariko inda yatumye nshaka inzoga cyane, niyo impumuriye mbura amahoro – NKORE IKI?
Bene data, ndabaramutsa mu izina ry’umwami Yesu, mumbabarire ntabwo nifuje ko amazina yanjye atangaza, kubera inshingano mfite mu itorero umugabo wanjye abereye umuyobozi.


text:
AMOUR EN COURS PART 10
.
.
aho twagarukiye ubushize!
.
nyizera, nzakora uko nshoboye mubeho neza wowe na jack, ndetse na jack ngiye kumwitaho avurw…… atarakomeza bumva kurugi harukomanze, yvette ahita ajya gufungura,
.
PART 10
.
duheruka yvette agiye gufungura, yvette yarafunguye abona ni abakobwa babiri, kumbe ni sandrine na angel. bo rero baramubonye barikanga bararebana bagwa mukantu, yvette abibonye arababaza ati: niko se ko mubaye mutyo bigenze bite!? angel nawe ati: egoko! tugabaye dute se!? yvette ati: ndabona mwikanze!! ariko nanone ndabona atariwbo bwambere mbabonye! sando nawe ati: niko se wamukobwa we, uri kumariki hano!? yvette ati: yeeeh! kuberiki se i umbajije icyo kibazo!? sando arongera ati: mumaze gukubita jack muramumugaza none mugiye gukirikizaho na nyina!? yvette ati: eeee! namwe mwiga hariya se!? angel ati: umva yewe!,gusa nizere ko mama jack ntacyo mwamutwaye! sandrine ati: niko se ubundi muko! kuberiki mutuzira mukanaduhohotera ngo nuko ntakivugira dufite, mubona twe twariremye, mubona aritwe twahise kuvuka…… atarakomeza ikiniga kiba kiraje agahinda karamwica araturika ararira! yvette abibonye ahita avuga ati: yoooh! ihangane disi, basi mwaje munzu tukaganira, sibyo!? angel ati: hoya banza utubwire nimba mukecuru…… atarakomeza mama jack ahita aza aravuga ati: mwabana mwe mwinjire mureke gutonganira kumuryango!! sando nawe ati: eee! mukecu umeze ute!, ntacyo bagutwaye!? mukecuru nawe ati: bana banjye, uyu mukobwa afite umutima wakimuntu, ntago ari nkabandi!
.
.
tugaruke kuri papa david na papa kellia bo bari bagipanga uburyo batuma david akunda kellia, papa david aravuga ati: nonese ubwo urumva twajya kwishuri ryabo tugasangayo abanyeshuri!? papa kellia ati: reka dupfe kujyayo yewe, ntiturabura umuntu tubaza, ubwo se urumva twasanga ikigo kibereye aho!? papa david nawe ati: sawa reka tugende, ariko sinzi ko niyo twamubona yatubwira ibyo dushaka!? papa kellia ati: turakora uko dushoboye kose, atubwire nimba david harumukobwa akunda! papa david ati: ok, reka tugende ahubwo butarira cyane! ubwo bahise burira imodoka gusa batararenga urupangu bahura nindi modoka yinjiraga, kumbe irimo john, ubwo papa david yahise asohoka, ajya kureba umuntu uri mumodoka bahuye, amugezeho abona ni john, john ahita avuga ati: muraho muze! munyihanganire kubitambika, ntago nabimenye ko murimo gusohoka! papa david ati: hahaha! bite sha john, warukomeye se!? john ati: ygo kabsa ntakibazo, narinje kureba david, yari yambwiye ngo muzanire ibitabo bye yari yabyibagiwe! ubwo papa david yahise atekereza akanya gato,arangije ahita agaruka abwira papa kellia ati: waje tukabaza uyu mwana ko ariwe nshuti ye ya hafi se japhet!! papa kellia nawe ati: woow, ntiwumva se ahubwo, reka mparike iyi modoka ahubwo!
.
.
mucyumba cya david ho ibintu byakomeye, nyina yarakaye cyane ati: niko davi, nigute nakomanga bigeze hariya ukanga kumfungurira koko!? david ati: mama, rwose numvaga nshaka kuba njyenyine pe! nyina ati: hhm! ubwo se umwanya wose namaze nguhamagara koko,ntiwanyumvaga!? david ati: ibyo bireke mama, ese ubundi kuberiki uriya mugabo arihano mama!? nyina nawe ati: mwana wanjye ahubwo uzadukoraho, uriya ni inshuti ya so kuva kera none urimo kubabaza umukobwa we koko!? david ati: ariko se mama…… atarakomeza nyina ahita avuga ati: ndetse akaba yaranagukubitse ukabeshya ngo nibisambo byakwibasiye! niko davi koko pe!? david ati: niko se mama, kuberiki mushaka kumpitiramo umukunzi ariko, kandi njye mfite uwo nahaye umutima wanjye wose, ntago nakunda kellia rwose!! nyina nawe ati: hoya hoya rwose mwana wanjye, njye sinitaye kuri kellia ariko mfite ubwoba ko wazakunda umuntu udakwiye pe! david nawe ati: ubwo se umuntu udakwiye ni umuntu umeze ate mama!? nyina ati: ubwo se uramutse ukunze umukobwa w’umutindi wakennye kubi cyangwa se wikirema urumva uwo mwaku twazawukizwa niki koko mwana wa!? david yumvise ayo magambo, agahinda karamwica areba nyina nabi, amarira atangira kugwa, abaza nyina ati: niko se mama uvuze ngwiki koko, ubwo se iyo uvuka ugasanga nawe urumukene wari kubigenza gute!? nyina nawe ati:ntago byashoboka mwana wanjye, ubura gushima imana ko ntamwaku tugira mumuryango ahubwo ugashaka kuyikururira koko!? david ati: mama, mbabarira umvire mucyumba rwose, kandi umenye ko ibyo muzakora byose ntashobora kureka sandrine wanjye! nyina ati: ngo nde dav…… david ati: genda ariko mvira mucyumba mama!
.
.
kurundi ruhande, john, papa kellia ndetse na papa david baganira, papa david nakumiro kenshi aravuga ati: niko se john,ibyo bintu uvuze nukuri!? papa kellia nawe ati: yewe nanjye ndumva uyu mwana atubeshya pe! john ati: hhm! nukuri simbabeshya, kitwa sandrine kagatindi kabi cyane, niko katwaye umutima wose wa david! papa david ati: mbega mbega ngo damien nagwisha ishyano, ibaze david yakunze umutindi kweli!? john ati: yewe muze, nanjye byarandiye ariko mbura icyo nakora, kuko numvaga david nkinshuti yanjye atakunda umukobwa nkuriya rwose! pp kellia ati: niko se sha, ako gatindikazi ngo ni sandrine uzi iwabo, cyangwa se aho gakomoka!? john nawe ati: yewe, ntago mpazi rwose ariko icyo nzicyo nuko afite nyina gusa! papa david ati: eeeh! reka twice nyina, sibyo japhet!? papa kellia nawe ati: nibyo rwose, ahubwo twabinyuza muzihe nzira kugira david yice nyina wa sandrine!? papa david ati: nicyo kibazo kabsa! ariko se sha john, ntiwadufasha ugatuma david yica nyina wa sandrine!!? john nubwoba bwinshi ati: eheee! hoya hoya pe, ntago nakonger……. atarakomeza papa david ahita avuga ati: ndeba, ndi se, ninjye papa wa david, urumva arinjye wakorera umwana wanjye ubugome ntampamvu se!? papa kellia nawe ati: mwana wanjye, mbabarira ubikore, basi uzansabe icyo ushaka nurangiza! ubwo john nawe yamaze akanya abyibazaho, arangije arabasubiza ati: sawa ntakibazo, ndabyitaho ariko nizere ko bitazangaruka! papa kellia ati: humura sha,njye ndi general mungabo zigihugu, ntacyo uzaba!
.
.
tugaruke kwa nyina wa jack, aho yvette na ba sandrine bari, gusa noneho bisa nkaho bumvikanye, angel aravuga ati: yoooh! yvette burya ufite umutima wakimuntu bigezaho koko!? yvette nawe ati: sha nanjye sinzi uko byaje gusa mubihe bishize numvaga ntashobora kuvugisha umukene pe! sandrine ati: nonese jack warusanzwe umuzi yvette!? yvette ati: sha icyo narinzi nuko nanjye namukubise, sinzi ukuntu nagiye mubitaro numva umurwayi uririmba ngira amatsiko yo kujya kumureb,ngezemo nsanga ni jack twahondaguye! mama jack ati: yoooh! mwana wanjye imana ishimwe kuba warahindutse! sando nawe ati: ese ubundi ubwo mwamuzizaga iki!? yvette yitsa imitima avuga mukajwi gato ati: shahu se,ko ari urugomo, ngo twamuzizaga kuba yarari guca indabo imbere ya class yacu kandi arumukene atemerewe kuhagera! angel ati: ngo aca indabo!? yvette arongera ati: yego, icyo nabashije kumva avuga, nuko ngo yashakaga kuzishyira umukobwa akunda, ariko ntumbaze ngo ninde! ubwo yavuze atyo, angel na sando bagwa mukantu, barerebana, agahinda karabica ariko barijijisha, sando ahita avuga ati: yooh! disi yararenganaga! yvette ati: ntakundi,gusa njye ndashaka kubasaba imbabazi ndetse byumwihariko nkazisaba mama jack kubwo gufatanya muguhohotera umwana we jack! mama jack nawe ati: mwana wanjye humura, icyingenzi nuko wabaye umuntu mwiza! ubwo yvette yahise ashimira, arangije ahita akora mugakapu ke akuramo amafaranga ayaha mukecuru aravuga ati: akira basi ba ukoresha aya, nzagaruka vuga kukubwira uko byabindi byagenze! muckuru ati: oooh, urakoze mwana wanjye! ubwo yvette yahise abasigaho arigendera, sandrine ahita avuga ati: yoooh! disi iyaba bose bahindukaga bakaba nka yvette, isi yaba amahoro! angel nawe ati: kabsa pe, ahubwo se sando twe twagiye ko bwije kandi ejo ari amasomo! sando ati: yewe nibyo koko, ubwo tubonye mukecuru ameze neza twagenda, ahubwo mama ndasanga yihebye! mama jack nawe ati: yooh, murakoze bana banjye, mumbwirire jack ko ndi kumusengera!
.
.
ubwo baratashye bajya iwabo, amasaha aricuma ijoro riracya bagaruka kwishuri bose, ndetse na david nubwo yari yaraye ababaye nibyamubujije kujya kwiga, yabaye akigera mukigo rero agiparika imodoka abona yvette araho hirya yegamye kuyindi modoka, david ahita amubaza ati: niko se yvett, waramutse neza ko mbona ukiraha kandi amasaha yamasomo yageze!? yvette ati: naringutegereje davi! david ati: yeeeh! kuberiki se unte….. atarakomeza yvette ahita avuga ati: ntarinkuzaniye ikofi yawe, wari warayitaye! ubwo david yahise yikora kumufuka, asanga urera, aravuga ati: hah, yewe bwarayaze kabsa, sinamenye nigihe nayitariye, urakoze kabsa! ubwo bahise batandukana batyo, gusa yvette ataragera kureba aba ahuye na patrick, aramubaza ati: ariko se yvette, ko utampamagaye ngo umbwire uko byagenze! yvette ati: ntago namwishe! patrick ati: yeehh! have se wikina sha yvette! yvette ati:patri! nawe ntuzatinda kubona ko uwo mutima winyamanswa ufite atari mwiza! patrick nawe ati: ibaze nukuri! cyangwa nawe david yaguhinduye dore ko abakobwa ntabyanyu, buriya muzi ibyo murimo koko!? yvette ati:patri, ntuzonhgere no kumvugisha igihe utaramenya ko abantu bose ari bamwe! patrick nubwoba bwinshi ati: ehhheee! nizere ko david utabimubwiye ariko! yvette ati: ubwo se urumva ibintu nkibyo nari kubihera hehe patri, gusa nawe nushake ……… patrick ati: abakobwa nifeke koko, ubwo rero ngo……… yvette ati: patri, mbabarira wimbwira menshi reka njye kwiyigira! ubwo patrick yasigaye aho wenyine, akanuye amaso yumiwe, kumutima akibaza ukuntu azabona kellia bikamuyobera!
.
.
david we kumbe yari yageze muri class, yicaranye na john, david ati: ubwo se nigute wambwira ngo umukobwa yakurushije ubwenge john!? john nawe ati: sha nanjye binyobere pe, njye yarambwiye ngo nkubeshyo ko ayo makaye ari muri toillet kugira ngo umusangeye agukorere surprise, sinarinze ko byakuviramo gufungwa! kandi rwose umbabarire davi! david nawe ati: haha, sha ntaribi mwana bibaho, ahubwo se ubona koko kellia arumukobwa umuntu yakunda!? john nawe ati: reka reka ni agasazi, ahubwo se ko ataje kwiga bite!? david ati: yewe sinamenya kabsa! john nawe ati: ese sha kuki wampishe ko ukundana na sandrine, kugera aho byitahurira koko davi!? david ati: ntago nakora ikosa ryo kubikubwira mn, nukuntu mubazira se urumva…….. john nawe ati: umva nukuri, kuburyo se nakwanga numukunzi wawe ngo nuko arumukene!? david agahinda kaba karaje yitsa imitima, avuga mukajwi gatoya ati: shahu se ko mbona urukundo rwacu barwitambika, kugeza naho papa na mama batanshyigikira murukundo rwanjye na sando! ubwo john nawe yahise azana uturira two kubeshya, arangije ahita avuga ati: mwana humura bibaho, kandi njye ndagushyigikiye cyane ntakizakubuza kumugira uwawe wibihe byose, ahubwo ndanagutumiye! david ati: hehe se mwana john! john ati: ndashaka gutegura agafete ko gusangira ninshuti zanjye, kandi ndashaka ko uzazana na sadrine kuko nabandi bazaba bazanye ababo! david ati: yeeeh! ntiwumva se ahubwo, wowe se uzaba urikumwe nande!? john ati: hahaha! njye ndamufite sha, nuko atiga hano ,uzamubona wumirwe agiye kumera nka sandrine mubwiza! david ati: hahaha! nonese niryari!? john ati: ejo saa kumi nebyiri muzabe muri tayali, bizabera muri HASCANA, ahubwo reka mbe nkuretse mwana, harahantu ngiye turasubira!
ubwo john yahise avaho, agenda yibaza byinshi, kumutima ati:”” ese mbaze njye kureba sandrine, mwereke ko mbashyigikiye we na david cyangwa mbanze njye gushaka umuti!!!”” yakomeje kwibaza icyo yakora, ariko birangira agiye gushaka umuti, yageze ahantu hasa nkaho bacuririza imiti yubwoko bwose, iyamatungo niyabantu, abaza umugore umwe mubagore bakoragamo ati: ese umva! umugore nawe ati: yego ndakumva , ngufashe iki!? john ati: wambonera umunti watuma umuntu asinzira amasaha 48, mbese akamera nkuri muri koma!? umugore ati: hoya, nabona ushobora gukora amasaha 40 gusa! ubwo john yatekereje akanya gato ahita avuga ati: sawa ntacyo wumpereze, umpe na facture nkwishyure! umugore ajya gushaka umuti, john asigara aho kumutima avuga ati:” david agombe areke uriya mutindi ko ni sandrine!!”” yooh kumbe ya john cyijijishaga kuri david……
. ESE IBI NIBIKI JOHN ARIMO GUPANGIRA DAVID NA SANDO!
. ESE SANDO AZABWIRA ATE JACK KANDI YARAKUBISWE AMUZIRA
.NTUCIKWE PART 11. LOADING….


text:
Yaretse ‘Civil Engineering’ yaminujemo ayoboka ububoshyi
Yatangiriye ku 16 000 Frw
Amaze guha akazi abagore batandatu batifashije
Yifashisha imbuga nkoranyambaga mu kumenyekanisha ibyo akora
Ni benshi mu rubyiruko usanga bibaza icyo bakora mu mikoro make bafite ngo bihangire umurimo, ariko iko iyo ntera Ahirwe Samantha Freedom yabashije kuyirenga, ubu ni rwiyemezamirimo washinze ikigo Posh Creative Ltd gikora ububoshyi bw’imyambaro itandukanye hifashishijwe indodo n’ikoroshi.
Ni umukobwa muto w’imyaka 22 warangije amasomo uyu mwaka mu bijyanye na Civil Engineering, muri Kaminuza y’u Rwanda, Koleji y’ubumenyi n’ikoranabuhanga.
Igitekerezo cyavuye ku ntebe y’ishuri
Ahirwe yaganiriye na IGIHE ubwo twamusangaga aho akorera kimwe n’abagore bamufasha, i Rusheshe mu Murenge wa Masaka, mu Karere ka Kicukiro mu Mujyi wa Kigali. Ni mu nzu yatijwe n’ingabo zavuye ku rugerero.
Ni umukobwa ukiri muto ariko ufite ibitekerezo bireba kure, watangije uyu mushinga agamije kuzamura abagore batuye mu nkengero z’umujyi.
Yagize ati “Ubundi nashinze Posh Creative Ltd kugira ngo mfashe abagore baba ahitaruye umujyi ariko badafite akazi, ngo babashe kuzamura imibereho yabo. Hari umushuti wanjye ufite ishuri ryigisha kudoda, namubwiye igitekerezo cyanjye, ambwira ko hari abagore yabasha kumbonera kandi bafite ubushake bakajya mu mushinga wanjye.”
Igitekerezo ngo cyaje mu 2015 yiga mu mwaka wa gatatu mu ishuri ryahoze ari KIST, icyo gihe yifuzaga kujya akora mu budodo inkweto z’abana bakivuka. Ni uko yatangiye gushyira hamwe abagore, ubu bamaze kuba batandatu kandi babona inyungu bitewe n’ibyo baboshye.
Posh Creative Ltd ikora inkweto z’abana n’abakuru, udukabutura, bikini, amasakoshi, ingofero, imirimbo n’ibindi.
Ahirwe yakomeje agira ati “Narigaga ariko nkumva hari ikintu nshaka gukora ku giti cyanjye, kugira ngo mbashe kwimenya, mfashe ababyeyi banjye, ngire icyo nigezaho.”
Imbuga nkoranyambaga zamubereye umuyoboro
Nyuma y’umwaka w’igerageza, Posh Creative Ltd yatangiye ku mugaragaro muri Mata uyu mwaka, ndetse mu minsi ishize yitabiriye imurikagurisha mpuzamahanga rya Kigali, yegukana umwanya wa kabiri mu bamurikaga ibijyanye n’ubukorikori.
Ahirwe avuga ko yatangiye afite 16 000Frw agura indodo n’utundi dukoresho two kwifashisha mu kudoda inkweto z’abana, agafatanya n’umukozi umwe.
Yaje kugera igihe, nk’abandi banyeshuri bose, we agira umugisha wo kujya kwimenyereza umwuga, ariko we ajya mu kigo gikomeye cy’ubwubatsi Aspen Heights Partners muri Leta Zunze Ubumwe za Amerika. Agarutse yahanze amaso umushinga we, ahubwo amafaranga yavanyemo ayongera mu budozi bwe.
Uyu munsi buri mugore akoresha ahembwa bitewe n’ibyo yakoze, kuri buri kintu cyose hatabanje kurebwa niba cyacurujwe cyangwa kitaragurwa.
Ahirwe ati “Icyo ngamije ni uguteza imbere ubuzima bwabo. Ntabwo rero nabahemba nyuma ari uko twagurishije, ngerageza kubahemba tutaranagurisha ibyo bakoze.”
Mu ku bicuruza, Ahirwe yifashisha imbuga nkoranyambaga nka Instagram na Facebook, agashyiraho amafoto y’ibyo bakoze, ugize ikimunyura agahamagara ku nimero za telefoni zigaragaraho.
Yagize ati “Intego yacu ubu ni uko abantu barushaho kubibona, turashaka kubishyira n’ahantu hatandukanye, hari abo twavuganye nko kuri Meze Fresh, dushaka kwegera cyane hoteli, cyane cyane ko abanyamahanga bakunda kugura ibintu nk’ibi.”
Posh Creative inakorana na madeinrwanda.online mu kugeza hose ibyo bakora, uyu munsi bifite ibiciro hagati ya 4000Frw na 15000Frw.
Inzira si umucyamo gusa…
Ahirwe avuga ko Abanyarwanda bagaragaza ko bakunda ibyo akora. Gusa ingorane ntizibura, harimo n’ubumenyi bwatuma bahangana n’abo basangiye isoko, cyangwa se amikoro yatuma bakorera ahantu horoshya akazi. I Rusheshe, bakorera mu ntizanyo y’umudugudu w’abasezerewe mu ngabo.
Yakomeje agira ati “Hakenewe ko ibyo dukora biboneka mu buryo buhoraho, ariko usanga ubushobozi budahagije. Abagore dukorana baboha ibigize inkweto, ariko biragoye kuziteranya ngo hajyeho umupira wo hasi. Usanga bitaramera neza ngo byose babashe kubyikorera.”
“Ikindi ni ukubona ahantu dukorera ngo tubashe no kwerekana ibikorwa byacu. Hari n’abantu baba bareba nk’inkweto zacu zikoze mu budodo bakatubaza ngo ese ubu zamara igihe kingana iki, ugasanga turacyakeneye abantu bihariye bo kuduhugura mu gukora inkweto neza, ngo noneho dutere indi ntambwe ku byo dukora.”
Icyizere ni cyose
Ahirwe avuga ko nibura mu myaka itanu iri imbere Posh Creative Ltd yifuza ko izaba ari ikigo kimaze guhindura ubuzima bw’abagore bo mu cyaro, haba mu kwibonera amacumbi no gutunga imiryango yabo.
Yakomeje agira ati “Harimo no kwaguka mu buryo bw’abakozi n’ubumenyi tukabasha gukora ibintu byiza cyane, ibicuruzwa byacu bikambuka umupaka n’abanyamahanga bakabimenya.”
Avuga ko icyo ashyize imbere ari uguteza imbere ibikorwa bye birebana n’ubugeni, iby’ubwubatsi yize akazabishakira umwanya nyuma.
Kugeza ubu ibikoresho bifashisha ntibirabasha kuboneka mu Rwanda nk’indodo z’amabara bifuza ahubwo ngo biva muri Kenya.
Ashima guverinoma yashyizeho gahunda zifasha ba rwiyemezamirimo bato harimo n’Inama y’Igihugu y’Urubyiruko yabafashije kwitabira imurikagurisha riheruka, ku buryo hari icyizere cy’ahazaza.
Bagitangira ngo wasangaga hari amafaranga bashora adahita agaruka kuko hari umwarimu wigisha abagore, agakenera guhembwa kandi bataratangira gucuruza. Gusa ubu bitangiye kujya mu buryo, kuko Ahirwe atabura nibura inyungu isaga 100 000Frw buri kwezi.
Abakorera Ahirwe batangiye kubona impinduka
Mukarwego Theodosie umaze amezi abiri akora muri Posh Creative Ltd, agaragaza ko ububoshyi yifashishije ikoroshi bumaze kumufasha cyane, kuko bwahinduye ubuzima yabagamo mu cyaro.
Yagize ati “Nari mfite akandi kazi katampa amafaranga cyane, ariko ubu mbasha gukora nkizigamira kandi nkabasha kwishyurira umwana wanjye wiga mu ishuri ryigenga kandi nkibeshaho.”
“Iyo nakoze ubundi buri cyumweru nizigama 2500Frw. Iyo twakoze neza atari ukuvuga ngo ni akantu gakenewe kihutirwa, ku munsi nkora nk’inkweto enye nkabona 4000Frw.”
Mukamusoni Verene w’imyana 61, we avuga ko yatangiye gukoresha ikoroshi afite imyaka 20 nyuma yo kurangiza amashuri mbonezamuryango (Ecole Familiale), nawe ubuzima bwe bukaba bugenda buhinduka.
We yagize ati “Amafaranga mvanyemo amfasha kwizigamira kandi nkabasha guhaha utwo nkeneye. Ku buryo namara kugwira hari ikindi kintu kiremereye umuntu azakora.”
Ahirwe avuga ko urundi rubyiruko cyane cyane abakobwa bagenzi be bakwiye kureka kwitinya, ahubwo bakareba ubushobozi bifitemo bakabukoresha.
Yagize ati “Hari abantu benshi twigiraho ugasanga batangiye ari bato ariko uyu munsi barakuze. Burya icy’ingenzi ni ukumenya gukoresha neza ubushobozi bwose ufite bigatuma ubasha kugera ku ntego zawe.”


text:
UBUREZI
Rwezamenyo:Ngo kwigira ubuntu biba mu nyandiko no mu magambo gusa
Bamwe mu baturage batuye mu Murenge wa Rwezamenyo mu Karere ka Nyarugenge bavuga ko abana babo birukanwa ku mashuri kuko batatanze amafaranga y’agahimbazamusyi ka mwarimu.
Itegeko Nshinga rya Repubulika y’u Rwanda ryo muri 2003 ryavuguruwe muri 2015 rivuga ko kwiga ari inshingano, Itegeko kandi ko ari ubuntu burezi bw’ibanze.
Gusa bamwe mu baturage bo mu Murenge wa Rwezamenyo mu Karere ka Nyarugenge bavuga ko ibyo kwigira ubuntu birangirira mu nyandiko gusa kuko abana babo badahwema kwirukanwa mu gihe batatanze agahimbazamusyi ka mwarimu.
Uwitwa Murenzi Naason agira ati “Ejo bundi nahuye n’abana nka batanu batashye mbabaza impamvu batatashye isaha zitageze bambwira ko babirukaniye amafaranga y’ishuri. Ubu koko niba umuntu atabasha kwiyishyirira mituweli azabona ayo mafaranga y’ishuri.?”
Undi mubyeyi ufite abana 3 biga mu ishuri ry’uburezi bw’ibanze bw’imyaka 9 yavuze ko ari umukene ku buryo atabasha kubona amafaranga y’agahimbazamusyi ka mwarimu, kandi ko ntaho ateganya kuyakura ngo abana be bakaba bakurizamo kuva mu ishuri hatagize igikorwa.
Yagize ati “Ndi umukene sinabasha kubona ayo mafaranga yose y’agahimbazamusyi, ubu barabirukanye Imana nimfasha bazasubirayo, nibyanga ubwo nta kundi.”
Umuyobozi w’Umurenge wa Rwezamenyo Mutarugera Dieudonnee yavuze ko batari bazi ko hari abanyenshuri birukanwa kubera ko batatanze agahimbazamusyi ariko ngo niba bikorwa byaba ari amakosa kuko atari ko amategeko abiteganya.
Yagize ati “Ntabwo twari tuzi ko hari abanyeshuri birukanwa kubera ko batatanze agahimbazamusyi ariko ibyo ni amakosa. Iyo hari umwana utarishyuye ikigo kiratwegera kikabitumenyesha noneho twe tukareba uko tumwishyuriza.”
Mutarugera yasabye abaturage bafite abana birukanywe ko babasubiza ku ishuri ubundi ibindi bigakurikiranwa abana bari mu masomo.
Agashimbazamusyi gashyirwaho ku bwumvikane bw’ababyeyi n’ubuyobozi bw’ishuri mu rwego rwo kunganira umushahara wa mwarimu, gusa hakunze kumvikana bamwe mu babyeyi bavuga ko badasobanukirwa igishingirwaho bemeza umubare w’amafaranga y’agahimbazamusyi.
IBITEKEREZO
-
kumenya izina rye
-
I kiramuruzi gatsibo muri GS nyabisindu hari combinations3 meg ;lkk; hgl nubuntu da banze gutanga prime ariko nawe urabyumva uko bigisha mtibaba bitaye kubana kuko amasaha yo kwogisha arangiye ucaho umwana yabiki arabyisimamira
-
Muzandangire aho mu Rwanda bigishiriza ubuntu nzajyaneyo abana banjye. Uhazi yambwira icyo kigo.


text:
Ubundi hemophilie biva ku kigereki bivuga Philos:gukunda,Hemo:amaraso ; ni ukuvuga ko umuntu uyirwaye iyo aramutse akomeretse ava amaraso ntakame kugeza n’aho ashobora kubura ubuzima bwe.Nk’uko tubikesha: wikipedia free- encyclopedia, iyi ndwara yaje yitwa iy’abami kuko umwamikazi VICTORIA yayihaye umuhungu we Leopold, hanyuma bamwe mu bamukomotseho na bo bakayirwara. Bashiki be na bo bayiha abagabo bashatse, bayihaye abana b’abahungu babyaye kugeza ubwo ikwiriye ubwami bw’i Burayi.
Na none nk’uko tubikesha igitabo cyitwa Principe d’Anatomie cyanditswe na TORTORA, umuntu uyirwaye iyo hagize ikimukomeretsa arangwa no kuva amaraso ntakame, ikaba ari indwara y’uruhererekane mu miryango (Maladie hereditaire), ni ukuvaga ko umuntu uyirwaye mu bazamukomokaho hagomba kuzavamo abayirwara byanze bikunze.
Indwara ya hemophilie iri mu ndwara z’uruhererekane mu miryango zamenyekanye kera kuko ahagana mu kinyejana cya kabiri yari izwi, ikaba kandi izwiho kwibasira abagabo. Ni ukuvuga ko nta mugore uyirwara kuko aramutse ayirwaye, igihe cy’imihango ntabwo yayiva imbere itamuhitanye.
Ibiranga umuntu uyirwaye
Umuntu urwaye hemophilie arangwa no kuva amaraso agatsina bigoranye cyangwa bikanga mu gihe akomeretse.
Kuva imyuna cyane no kunyara inkari zivanzemo amaraso.
Kuvira amaraso mu ruhu, mu mikaya, mu ngingo nta cyabimuteye cyangwa yakomeretse ndetse bikamutera n’ububabare bwinshi.
Uburyo ivurwa
Mu kuyivura hifashishwa, gutera umuntu mu mubiri imiti ituma amaraso ahagarara, abura cyagwa agahabwa umuti wa DESMOPRESSINE.


text:
2.Mu mahanga ya kure abarwayi bo mu mutwe bashatse gutoroka ibitaro bigira inama bati “Umuzamu nareba ibumoso, dusohokere iburyo, nareba iburyo, tunyure mu irembo ry’ibumoso’’ Baromboka buhoro buhoro , umwe ambwira mugenzi we ati “Runguruke urebe aho umuzamu ari kureba’’. Aragenda mu kanya gato aba aragarutse afite agahinda, abwira mugenzi we ati “Gahunda yacu yapfuye ” Undi ati “kubera iki ?” Aramusubiza ati “Umuzamu ntawe mpasanze”.
3.Umugabo n’umugore we bajyanye mu birori byari byahuruje abantu benshi, bigeze mu gicuku umuriro urabura baraburana. Umuriro ugarutse umugabo atangira gushakisha umugore, ageze imbere ahura n’undi mugabo na we waburanye n’umugore we.
Uwa mbere aganyira mugenzi we uko byamugendekeye, undi aramubaza ati “Umugore wawe asa ate ngo numve ko hari aho naba namubonye?” Undi ati “Ni imibiri yombi, afite amaso manini y’umweru, ni muremure, afite amaguru meza, ntarondogoye ni umugore mwiza pe”.
Arangije aramubaza ati “Uwawe asa ate ngo numve niba nanjye namubonye?” Wa mugabo arabanza ariyumviraaaa arangije aramusubiza ati “Uwanjye mwihorere dushake uwawe”.


text:
Ubutabera bugoretse buteranya imiryango
Kuva u Rwanda rubaye Repubulika nibwo haje ubutabera bukorwa mu buryo uwahohotewe atanga ikirego ,bityo uwamuhohoteye akitaba akisobanura.Ubu turi ku nkuru igaragaza ko mu butabera habamo ukuri n'ikinyoma bigatuma nyakamwe aharenganira.Ubutabera bw'u Rwanda bwavuzweho ikibazo cya ruswa igihe hatangizwaga icyumweru cy'ubucamanza mu kigo cya gisirikare i Gabiro.Imitungo ubu niyo iza kwisonga mu gutuma bamwe mu bacamanza bagaragara mu gice cyo kubogama.Ibi turabikura mu batuye mu murenge wa Gitega ho mu karere ka Nyarugenge,aho bavugako umuturage witwa Kurasenge Josephine azutaguzwa mu nkiko k'umutungo we ugizwe n'amazu abarizwa mu mudugudu w'Ururembo akagali ka Gacyamu umurenge wa Gitega ho mu karere ka Nyarugenge umujyi wa Kigali. Umuvunyi mukuru Cyanzayire niwe uhanzwe amaso
Bamwe mu baturage batuye aho twavuze haruguru batangiye batuganirira ,ariko banga ko amazina yabo yatangazwa kubera umutekano wabo kugirango Kayitesi Janviere atazabirenza. Umwe ati:Twebwe twatuye mu Gitega kuva kera Ufiteyezu Theophil ahagura ikibanza arahubaka nyuma aza kugira ikibazo cy'ideni yarafitiye umuntu.Undi muturage we ati:Ikibazo cya Ufiteyezu yaje kugikurwamo na mushikiwe witwa Kurasenge kuko yaje kugura iyo nzu ye aranakomeza ayimutiza nk'umuvandimwe we.Umuturage wundi nawe ati:Inzu ya Ufiteyezu yaguzwe ndeba igurwa amafaranga miliyoni ebyeri n'ibihumbi magana atatu(23000.00 frw) hakaba hari abaturanyi ngo abo yibuka ni:Habimana Zakariya we n'ubu aracyahatuye,Tafazali Theogene,Kayibanda Fabiyani,Munyankindi Manase.Uyu muturage yadutangarije ko Kurasenge yatangiye kwaka muramukazi we inzu ze maze arazimwima biyambaza ubutabera maze Kurasenge aratsinda aranazihabwa.Batangira kuburana buri nteko yose yasangaga Kayitesi nta kimenyetso agaragaza agatsindwa.Imanza zageze mu rukiko rw'Ikirenga hose Kurasenge atsinda Kayitesi. Ubu rero abaturage batuye mu murenge wa Gitega bumvise ngo Kayitesi yatsinze bibaza aho yakuye ibimenyetso ,kandi mbere yari yabibuze.
Umuturage umwe we ngo asanga Kayitesi yiherekeje imbaraga za Afande arizo zatumye atsinda nk'uko nawe agenda abyivugira. Niba rero mu Rwanda umuntu azajya ahuguza yitwaje izo mbaraga ntaho twaba tuva nta naho twaba tujya. Nkimara kuganira nabo baturage twagerageje gushaka Kurasenge ngo ngire icyo mu baza sinabasha kumubona.Twahamagaye Kayitesi ngo tugire icyo tumubaza ku nkuru zimuvugwaho yanga kutwitaba tunamwoherereza ubutumwa bugufi nabwo ntiyasubiza.Ubu rero amwe mu makuru twabashije kumenya ngo ubu Kurasenge yaba yaragejeje ikirego ku rwego rw'Umuvunyi ngo arebe ko yarenganurwa.
Turacyakurikirana ngo tumenye uburyo Kayitesi yatsinzwe nyuma hagafatwa icyemezo cy'uko ava mu mutungo wa Kurasenge nyuma abacamanza bakaza kuvuguruzanya.Ibi bigaragaza ko rimwe na rimwe haba habangamiwe uburenganzira bwa kiremwamuntu.ninde ufite umuti w'ikibazo?udafite umuti w'ikibazo ninde?uzagicyemura ninde?utagikemura ninde?ubutunzi bukomeje kubyara amakimbirane mu gihe habaye kubogama.Abo bireba nibatange umuti amazi atararenga inkombe.
Ingenzinyayo.com


text:
Abarwanashyaka b’Ishyaka Riharanira Ukushyira ukizana kwa muntu (PL), mu nama y’Inama Nkuru y’iryo shyaka basabwe kugira uruhare rutaziguye muri gahunda za Guverinoma.
Nk’uko byatambutse mu itangazo rigenewe Abanyamakuru, abarwanashyaka ba PL bagejejweho ikiganiro na Nyirasafari Espérance, Minisitiri w’Uburinganire n’Iterambere ry’Umuryango ku “Ihame ry’Uburinganire n’Ubwuzuzanye bw’abagabo n’abagore n’uruhare rwa byo mu iterambere ry’umuryango n’Igihugu.”
ITANGAZO RIGENEWE ABANYAMAKURU
Ku itariki ya 05 Ugushyingo 2017, abagize Inama y’Igihugu y’Ishyaka Riharanira Ukwishyira Ukizana kwa Buri Muntu/PL bakoze inama yayobowe na Perezida w’Ishyaka PL, Mukabalisa Donatille.
Atangiza inama, Perezida w’Ishyaka PL yongeye gushimira abagize Inama y’Igihugu y’Ishyaka PL uko bitwaye mu matora y’Umukuru w’Igihugu, bakamamaza kandi bagatora Perezida Kagame Paul, anabasaba kugira uruhare mu bikorwa byose bigamije ubukungu n’imibereho myiza y’Abanyarwanda, by’umwihariko mu ishyirwa mu bikorwa rya Gahunda ya Guverinoma y’imyaka irindwi (2017-2024) bikubiye mu nkingi eshatu ari zo Ubukungu, imibereho myiza y’abaturage n’imiyoborere myiza.
Yagaragaje intego ya Guverinoma ku bijyanye n’ubukungu harimo kurushaho kwihutisha iterambere ry’ubukungu bushingiye ku ishoramari ry’abikorera, ku bumenyi no ku mutungo kamere kandi butagira n’umwe buheza.
Ku biyanye n’imibereho myiza, intego ni ukugira Umunyarwanda ushoboye, ufite ubumenyi, ubuzima bwiza, kandi ubayeho neza mu muryango utekanye kugir ango Abanyarwanda barusheho gutera imbere no kwigira.
Ku birebana n’imiyoborere, Guverinoma yihaye intego yo gukomeza gusigasira ibyiza dukesha imiyoborere myiza n’ubutabera Igihugu cyacu kimaze kwimakaza kugira ngo birusheho gushyigikira iterambere rirambye kandi rihuriweho n’Abanyarwanda bose.
Abagize Inama y’Igihugu y’Ishyaka Riharanira Ukwishyira Ukizana kwa Buri Muntu/PL bagejejweho ikiganiro na Hon. Nyirasafari Espérance, Minisitiri w’Uburinganire n’Iterambere ry’Umuryango ku “Ihame ry’Uburinganire n’Ubwuzuzanye bw’abagabo n’abagore n’uruhare rwa byo mu iterambere ry’umuryango n’Igihugu” wagaragaje ko uburinganire ari ngombwa kuko mbere na mbere ni uburenganzira n’inshingano kuri buri muntu kandi bukaba inkingi y’iterambere n’imiyoborere myiza, bikanagira uruhare mu gukoresha neza ubukungu dufite.
Yanagaragaje ko kugira uruhare mu iterambere ry’umuryango bireba umugabo n’umugore kandi ko basangiye n’inshingano yo guha abana uburere bwiza no gufatanya kubitaho mubyo bakeneye byose kugirango umuryango urusheho kuba ishingiro ry’iterambere rirambye ry’Igihugu.
Minisitiri w’Uburinganire n’Iterambere ry’Umuryango yasabye abagize Inama y’Igihugu y’Ishyaka Riharanira Ukwishyira Ukizana kwa Buri Muntu/PL gukangurira abo bahagarariye guharanira kwimakaza ihame ry’uburinganire kugira ngo iterambere rikomeze kwihuta n’Igihugu cyacu gikomeze gitere mbere.
Abagize Inama y’Igihugu y’Ishyaka Riharanira ukwishyira ukizana kwa Buri Muntu/PL basuzumye kandi bemeza raporo y’ibikorwa by’Ishyaka PL (2016 – 2017), raporo y’imikoreshereze y’umutungo (2016 – 2017), banemeza Iteganyabikorwa ry’Ishyaka PL (Action Plan) 2017 – 2018.
Bikorewe i Kigali, kuwa 05 Ugushyingo 2017.
MUKABALISA Donatille
Perezida w’Ishyaka PL


text:
Ku bw’ibyo, iki kigo cyatangiye gahunda yo gushishikariza Abanyarwanda na bo aho bava kugira umuco wo kunywa ikawa. Ibi byatumye kuri uyu wa Kabiri tariki ya 19 Nzeri 2017, abakozi ba NAEB bajya mu Murenge wa Muhura, Akarere ka Gatsibo, basangiza abaturage ikawa, banabigisha uko itekwa.
Kuri uwo munsi wahariwe ikawa, Munyankera Potien ushinzwe guteza imbere umusaruro wa kawa muri NAEB yagize ati “Twahisemo gukora ubu bukangurambaga kubera ko twasanze ari umuco w’Abanyarwanda wo kudakunda kunywa ikawa ahubwo bakunda kunywa icyayi. Ikindi ni ukugira ngo tubashishikarize kunywa igihingwa bahinga no kongera umubare w’abanywa ikawa kuko ukiri hasi.”
Umuturage witwa Muneza Patrick yavuze ko bishimiye gusogongezwa no kwigishwa guteka ikawa.
Yagize ati “Njye nibwo bwa mbere nari nkojeje ikawa mu kanwa kanjye kandi maze imyaka igera ku 10 nyikoramo, rero kuba twabonye uko bayitunganya n’uko bajya bayiteka bigiye kudufasha kubera ko natwe rimwe na rimwe tuzajya tuyitekera.”
Kugeza ubu NAEB itangaza ko u Rwanda ruteyemo ibiti by’ikawa bigera kuri miliyoni 90 kuri hegitari hafi ibihumbi 36. Mu mwaka u Rwanda rwabonye umusaruro wa toni ibihumbi 22 rukuramo miliyoni hafi 60 z’amadolari y’Amerika ariko ubu rurateganya kuzabona toni ibihumbi 23 zizinjiza miliyoni 70 z’amadolari.